text:
La Comunitât di Mont de Tor, dal Nadison e dai Cuei e à tornât a proponi ancje pal 2010 il progjet dai sportei linguistics di sloven e furlan, previodûts de Leç 482/99.
I sportei a saran vierts fintremai sul principi dal mês di Lui, cuntune interuzion programade ma duncje cu la prevision di tornâ a vierzi.
Chescj sportei, midiant dai lôr operadôrs linguistics, a dan la pussibilitât – ai citadins che lu domandin – di interagjî cui uficis de aministrazion publiche inte lenghe tutelade. In cheste maniere, i sportei a rapresentin un element inovatîf pal supuart e pe promozion des lenghis minoritariis, in chest câs il sloven e il furlan.
La ativitât dal operadôr linguistic, come che juste apont e je la figure dal sportelist, e proviôt une opare di front-office – vâl a dî di contat diret pai servizis al citadin e pe utence intai uficis publics – e une di back-office, ven a stâi, di lavôr interni par rindi pussibile la comunicazion intes lenghis tuteladis. Nol è mancul impuartant il compit di promozion sociâl di chestis lenghis. La ativitât di sportel e podarès slargjâsi daspò ancje intal cjamp turistic, par esempli, par mieç de traduzion dai menûs tipics dai agriturisims e des tratoriis intes lenghis tuteladis.
Dut chest al è saltât fûr dal incuintri fra i sporteliscj dai diviers Comuns de Comunitât di Mont de Tor, dal Nadison e dai Cuei, che si è davuelzût te sede di Sant Pieri dai Sclavons ai 26 di Fevrâr stât. L’incuintri al jere stât inmaneât dai referents dal sportel linguistic de stesse Comunitât, la dotore Alessandra Riccato pe lenghe furlane e il dotôr Igor Cerno pe lenghe slovene; presint il dotôr Marco Stolfo, diretôr dal S.I.L.C.E.
Sul sît dal Ent (www.cm-torrenatisonecollio.it) e je stade prontade une sezion dulà che al è pussibil cjatâ informazions su la ativitât dai sportei linguistics, ancje di chei altris Ents.
Par cognossi di persone i sporteliscj e par altris informazions, i oraris di vierzidure a son chescj:
te sede di Sant Pieri dai Sclavons (secont plan)
Sloven: dal lunis ae joibe des 9.00 aes 13.00
Furlan: miercus des 9.00 aes 13.00
tai Uficis di Tarcint
Furlan: lunis, martars, joibe e vinars des 9.00 aes 13.00
Sloven: vinars des 9.00 aes 13.00
Redazion
ATUALITÂT – Lenghe al servizi dai citadins............
La Comunitât di Mont de Tor, dal Nadison e dai Cuei e à tornât a proponi ancje pal 2010 il progjet dai sportei linguistics di sloven e furlan, previodûts de Leç 482/99.


c: text/html

text:
Glesie Furlane e à sierât il 2008 cuntun regâl pai furlans: l’anuari “Patrie dal Friûl”, riviste che e puarte il storic non dal gjornâl fondât di Felix Marchi e di pre Bepo Marchet.
Come che si lei ancje tal editoriâl firmât di Christian Romanini e Roman Michelot la finalitât de riviste, rignuvide tal formât e te grafiche, e je “chê di fâ un pôc il struc de ativitât de nestre associazion. Ma no je dome un regâl par chei che za nus stan dongje e che cussì a puedin vê un ricuart di ce che salacor a àn za vût maniere di vivi cun nô dilunc di chescj 12 mês. Anzit, la intenzion e je chê di rivâ tal cûr e tal cjâf di chei che inmò no àn vût la pussibilitât di cognossi lis nestris bataiis”.
Di fat si cjatin sedi intervents relatîfs a lis cunvignis di Vençon, li che vie pal an si davuelzin lis conferencis inmaneadis de associazion, ma ancje une prime part dedicade a la memorie di pre Antoni Beline cuntun so intervent denominât il “Cjanton” e une schierie di articui che a ricuardin lis numerosis iniziativis che vie pal an ents e associazions a àn volût par ricuardâlu. Te riviste si cjate ancje une sezion di studis e documents che e presente diviersis testemoneancis su cuistions che a rivuardin di dongje Glesie furlane.
Un test duncje che al met adut i ats di un an di impegn e che al è insiorât des bielis imagjins dai mosaics de Basiliche Mari di Aquilee che a compagnin il letôr dilunc des pagjinis.
Christian Romanini
ATUALITÂT – E torne “Patrie dal Friûl”............
Glesie Furlane e à sierât il 2008 cuntun regâl pai furlans: l’anuari “Patrie dal Friûl”, riviste che e puarte il storic non dal gjornâl fondât di Felix Marchi e di pre Bepo Marchet.

robotstxt: allowed

filter: keep


text:
Ce isal un blog? Un blog al è prin di dut un mût di comunicâ vie Web che al è nassût tor la fin dai agns Novante. Si conte che il prin blog al sedi vignût fûr tal Dicembar dal 1997, in gracie di Jorn Barger, un comerciant american passionât di cjace.
In origjin i blog a contignivin un elenc di link e a jerin creâts di int za in stât di disvilupâ un sît web.
LA RIVOLUZION_ A metât dal 1999, al capità un event clâf: e nassè la plateforme «Blogger» e cun chê diviers altris servizis gratuits che a permeterin di publicâ un blog in maniere semplice e svelte. Al nas il blog tant che diari personâl: pinsîrs trascrits e notis personâls. Si formin lis primis «tribûs»; cualchi blog al cjape autorevolece e si jemplin di elencs di links (blogroll) e di elements distintîfs che a mostrin la tribù che i bloggers a vuelin jentrâ a fâ part. Une di chestis tribûs le clamarès «furlanosfere», che il so pont di riferiment al è stât, e par tancj aspiets al va indenant a sei, «ILfurlanist», il blog di Dree Venier. Il segn distintîf de furlanosfere al è l’ûs de lenghe furlane.
PODÊ AE SCRITURE_ Un dai merts dal blog tant che diari personâl al è di vê puartât a une espansion grandonone e che nancje si sperave de scriture, intun moment che la sô sorevivence e jere metude in forsit dal strapodê dal audiovisîf. I blogs a àn in definitive metût in vore une des grandis promessis dal Web. Ven a stâi il fat che un cualsisedi al varès podût deventâ autôr e editôr di se stes, comunicâ e jentrâ in contat cun cetantis altris vôs par mieç de Rêt. Une altre carateristiche dal blog e je la pussibilitât di lassâ coments a chel che l’autôr al à publicât, creant un dibatit.
VIVAROSETÂT E SELEZION_ Tal Setembar dal 2000 si contavin za miârs di blogs e il lôr numar al è lât indenant a cressi svelt. Vuê si contin blogs di ogni gjenar: blogs tematics, alternatîfs, di atualitât, politics, stravagants e v. i.
Di un pôc di timp in ca, la atenzion dal popul dal web e je daûr a spostâsi viers i Social Media (par esempli, Facebook, MySpace) e la incressite dai blogs e je finalmentri daûr a ralentâ, acelerant un procès di «selezion naturâl», ma a son ancjemò un imprest une vore valit di comunicazion.
Dut câs, la robe miôr par capî ben ce che a son
e je dome chê di…vierzint un.
Matteo Baldan
SPECIÂL – Blog: un mût di comunicâ............
Ce isal un blog? Un blog al è prin di dut un mût di comunicâ vie Web che al è nassût tor la fin dai agns Novante. Si conte che il prin blog al sedi vignût fûr tal Dicembar dal 1997, in gracie di Jorn Barger, un comerciant american passionât di cjace.


text:
Su Sapade-Plodn un gnûf piçul pas: la presidente de Regjon Debora Serracchiani, e à cjapât in man cjarte e pene scrivint une letare al president dal Senât Pietro Grasso par sburtâ il pronunziament de aule su pe leç pal passaç dal comun al Friûl. Lu à dit ai 8 di Mai, lant a cjatâ in compagnie dal president dal Consei regjonâl Franco Iacop il sindic Manuel Piller Hoffer, il president dal comitât referendari Alessandro Mauro e il vicesindic di For Davuatri, Manuele Ferrari, cjapant la ocasion ancje par fâ un cuadri dai rapuarts e dai progjets che a viodin lis dôs comunitâts impegnadis indipendentementri dal passaç definitîf di regjon.
«Cun cheste letare – e à spiegât la presidente – o domandìn che il Senât al meti in calendari il plui prest pussibil la discussion sul dissen di leç». Une richieste che e je stade presentade ancje dai parlamentârs di Forza Italia Anna Maria Bernini, Giovanni Piccoli e Sandra Savino: «di bande nestre e je la massime disponibilitât che l’iter di aprovazion de leç al rivi a conclusion, cheste discussion no pues jessi plui considerade margjinâl te agjende de ativitât parlamentâr e par chest o domandìn al Partito Democratico che si assumi la responsabilitât di puartâ la leç in aule». Il probleme «al è prin di dut politic – al à confermât Mauro, puartevôs dal comitât di Sapade-Plodn – e si augurìn che cumò il PD al si torni a spindi in prime persone. La int dal nestri paîs e à il dirit di vê une rispueste dopo nûf agns di agonie e limbo».
La leç e je stade puartade in aule ai 31 di Mai, ma il vôt al è stât rimandât, par vie de assence de reladore, la senadore Patrizia Bisinella: un altri rimant, duncje. La euro deputade dal Pd Isabella de Monte e à vût dit che «dutcâs, vê vût un passaç in Aule al è un element impuartant». In pratiche, in cheste maniere la leç e je stade “inclaudade” in Parlament e duncje si varà di lâ indevant cul iter e votâle. Sì, ma cun probabilitàt, dopo lis elezions. E cussì, Sapade-Plodn e varà ancjemò di spietâ chel che e à di vê par dirit.
✒ David Zanirato
Sindic jo mame / “La nestre int no à mai molât. Covente fâ, no lamentâsi, par saltâ fûr dal pantan”Walter Tomada
Alessandro Marangoni: la Aclif e deventarà istituzion di riferiment pai furlans “La Assemblee dai sindics furlans e je une realtât necessarie. E cul timp e deventarà ancjemò di plui un pont di riferiment pe identitât de nestre int”. Al è sigûr di chest Alessandro Marangoni, prin citadin di Dartigne, che al crôt tant inte Aclif […] lei di plui +
(L)Int Autonomiste / Autodeterminazion e dirits pai popui, uniche strade di pâsDree Valcic
✽✽ No podìn sigûr fâ fente che la vuere in Ucraine no dedi une serie di problemis intrigôs ancje aes fuarcis che si riclamin ae autodeterminazion dai popui e al ricognossiment dai dirits des minorancis etnichis. Prin di dut, ce che al è daûr a sucedi al è la ultime dimostrazion che chei problemis no […] lei di plui +
L'editoriâl / Macroregjons, une oportunitât di racueiAlessandro Ambrosino - Graduate Institute, Gjinevre
Lis strategjiis macroregjonâls a son la ultime “invenzion” UE par favorî la cooperazion teritoriâl. Trê di cuatri si incrosin in Friûl Intai ultins agns, la Union Europeane si è sfuarçade in maniere vigorose di vignî dongje di plui ai citadins e – su la fonde di chest cambi di rote – e à ricognossût une […] lei di plui +
Ricorence / Pier Pauli Pasolini om contraditori e segnâl di contradizionPre Toni Beline
Tal centenari de muart di Pier Pauli Pasolini o ripuartìn a tocs la tierce part dal libri scrit di Antoni Beline tal 1993 ‘Trilogjie tormentade’, che e rivuarde propit il poete di Cjasarse I. RISPIETÂ IL MISTERI DAL OMLa sience plui dificile e je la cognossince di se stes. E se al è grivi cognossi […] lei di plui +
Int di Cjargne / La sporte de spese a km zero a ‘La Polse’ di Chiara e MatteoMarta Vezzi
Di cualchi dì al è stât screât un gnûf servizi intal spaç e ristorant di Chiara e Matteo “La Polse di Cougnes” a Zui, indulà che si pues cumò cjatâ e comprâ prodots locâi. “La idee e je nassude pal fat che za nô intal ristorant o doprìn avonde materiis primis dal teritori – e […] lei di plui +
Il numar in edicule / Jugn 2022Dree Venier
Jugn 2022 – L’EDITORIÂL. La multiculturalitât e valorize il grant e il piçul / (L)INT AUTONOMISTE. Il pericul centralist al è tal Dna dai partîts talians / PAGJINE 2 – LA STORIE. Di Udin a Pesariis par promovi la mont e i prodots furlans / INT DI CJARGNE. Aziende Agricule Rovis Sabrina di Davài di […] lei di plui +


text:
Home Art, Entertainment & Media Artists and entertainers | Kärnten Burgenland (47) Kärnten (115) Niederösterreich (206) Oberösterreich (163) Salzburg (100) Steiermark (182) Tirol (163) Vorarlberg (88) Wien (187) London Amberg Bad Kleinkirchheim Berg Berlin Bodensdorf Ebene Reichenau Eberndorf Eitweg Faak am See Feldkirchen Feldkirchen in Kärnten Ferlach Friesach Gemmersdorf Globasnitz Greifenburg Griffen Gurk Heft Heiligenblut Irschen Jenig Keutschach Kirchbach Klagenfurt Klagenfurt am Wörthersee Köstenberg Kötschach-Mauthen Latschach Liebenfels London Mauthen Miklauzhof Millstatt Möllbrücke Moosburg Obervellach Ossiach Pörtschach am Wörther See Portugal Puch Radenthein Rangersdorf Ruden Sachsenburg Sankt Andrä Sankt Kanzian am Klopeiner See Sankt Michael im Lavantta Sankt Veit an der Glan Seeboden Spittal an der Drau Steindorf Steinfeld Strantschitschach Texas Velden am Wörther See Villach Völkermarkt Weitensfeld Weißensee Wölfnitz
Sort by
Filtered By
-
Not evaluated yet Add to My list Added
-


text:
Non son plui in tancj, in dì di vuê, chei che a scoltin la musiche classiche. Nissun al è plui usât a chel gjenar di melodie, scuasit nissun al impare a sunâle e a son simpri di mancul chei che a son bogns di lei une partidure. Forsit, alore, si podarès fâ alc par tirâ dongje la int al lengaç musicâl.
Lis indicazions di intensitât, chês che si lein dongje dai pentagrams, par esempli, no son fatis par un furlan. Fortissimo, forte, piano, pianissimo no rindin ben il sens. Trop »fuart» si intindial? Al è masse indefinît. Bisugne savê fevelâ clâr. Par domandâ a un musicist furlan di sunâ plui fuart che al pues, alore, miôr scrivi berlee fûr di misure. Se invezit tu vuelis fâlu sunâ avonde fuart, ma un pôc mancul di prin, berghele al è la soluzion plui juste. E no saressial miôr, invezit di piano o pianissimo, viodi suntune partidure indicazions come sta cidin e tâs? Sigûr si capissin miôr, ancje cence vê studiât musiche.
Ma nol è ancjemò avonde: no esistin dome lis intensitâts, ta lis partiduris, ma ancje i timps: vivace, allegro, andante, adagio, lento. Si viôt subit che a son peraulis masse sofisticadis: il furlan no fevele mai par impressionâ chei altris, ma al dîs pan al pan. Se tu âs voie che un furlan al suni svelt, scrîf spesseiti: al è plui usât a sintîssal a dî (e soredut a dîlu a chei altris, parcè che un furlan al spessee simpri, cence bisugne di cualchidun che jal disi). Spesseâsi no isal avonde? Ancjemò plui svelt? Scrîf Cul morbin. E par fâlu ralentâ, si podarès doprâ comut, a planc a planc o miôr di dut cu la sflacje. Nol è sigûr che il furlan al ubidîsi a un ordin dal gjenar, dal moment che lui e la sflacje no si intindin masse, ma almancul cussì si capìs il sens.
Se lis partiduris a fossin stadis cussì fin dal principi, forsit vuê i furlans a saressin une vore plui famôs tor pal mont par la musiche classiche. Forsit tai teatris no si balarès plui il lago dei cigni, ma il lât dai masurins, e al puest da Lo schiaccianoci, Il gjavestropui. E magari, cuissà,l’imni di Europe nol sarès plui l’Inno alla gioia, ma La ligrie e ven dai zovins.
BETE DI SPERE
AI 32 DI MAI. Cemût si sunial par furlan?............
Non son plui in tancj, in dì di vuê, chei che a scoltin la musiche classiche. Nissun al è plui usât a chel gjenar di melodie, scuasit nissun al impare a sunâle e a son simpri di mancul chei che a son bogns di lei une partidure. Forsit, alore, si podarès fâ alc par tirâ dongje la int al lengaç musicâl.


text:
Ogni volte che o torni in Friûl, o ai une ocasion di plui di metimi in contat cun la mê essence. Ce che al è vîf tal gno cûr.
O torni a scuvierzi des odôrs, lûs e sensazions che a son un nudriment.
_Chest sintiment al è tant plui grant cuant che plui e je la int che o cognòs, e par vie dal sens di responsabilitât jessint in chest periodi il president di un grup di furlans: o rapresenti dutis lis malcuietecis e spietis di tancj furlans de Argjentine che a sperin di rivâ a viodi pe prime volte la tiere mai dismenteade.
_ O scuvierç ancje lis esperiencis di chei altris che a àn il gno stes sanc, ma vitis diviersis: par esempli o ai la pussibilitât di imparâ cualis che e son lis preocupazions dal popul furlan in chest moment.
In chest ultin viaç o ai vût mût di sintî une gjenuine preocupazion pal risi de pierdite de identitât, de lenghe e des tradizions, par vie de disparizion des provinciis, e dal pericul de fusion intune macro-regjon, che par altri e je ancje la preocupazion dai furlans in Argjentine.
_Se un nol vîf in Patrie ducj i dîs, a son des robis che no si rive a capî. Cussì no capìs cemût mai che, se intal privât ducj a son cuintri di chestis azions centralistis, no si metin adun in maniere plui energjiche par podê fevelâ cun scletece di chest risi e des sôs consecuencis pal avignî, e a dan la sensazion che a sintin che aromai dut al è pierdût, e che la politiche e je cussì, e no si pues cambiâ.
Lis resons di chestis riformis a àn ce fâ cun l’aspiet economic, e di trop che si sparagnarès cul cambiâ lis robis.
Al è il câs dai calcui che si fasin ogni volte che si vûl spiegâ i tais pes aministrazions comunâls o la sierade dai ospedâi: dome numars. Ma nissun al fevele dal futûr pai lôr dissendents, permetint che si robi la identitât dal popul furlan.
_Vie pe mê permanence, plui di une volte mi è tocjât sclarî che i miei viaçs ju pai dome jo, parcè che si à volût incolpâ di straçariis l’Ent Friûl tal Mont, che di 60 agns al jude simpri lis associazions di furlans che di agns a àn decidût di lavorâ insiemi cun lui. Ma l’Ent al à une grande diference cun chês altris associazions: i Fogolârs a jerin prime che si fasès l’Ent, e a saran ancje dopo, se al ves di sparî.
_Cumò l’Ent al ten di cont i furlans ator pal mont, puartant dongje la produzion artistiche e culturâl dal Friûl, libris e espressions dal dì di vuê, o judant chei che ur covente meti a puest lis sedis par lâ indenant cu lis lôr ativitâts. In plui, al fâs dai cors pai zovins dissendents di fameis furlanis insiemi ae Universitât dal Friûl, il LAB di Glemone e la Scuele Mosaiciscj dal Friûl par fâi cognossi il Friûl. I zovins cuant che a tornin cjase, a trasmetin ce che a àn imparât, ma ancje a scomencin a cirî prodots che vegnin dal Friûl par vivi la “furlanie” li che a son a stâ.
_Cussì a cuietin un pôc chê nostalgjie dolorose dai furlans di Argjentine, fintremai di 3° o 4° gjenerazion. E stant che la diaspore culì si calcole plui di un milion di personis, a puedin jessi une risorse pal Friûl.
_Timp indaûr o ai cognossût la storie di Marc di Morùs, l’ultin puartebandiere dal Patriarcjât di Acuilee.
Di sigûr, Marc nol pensave che dut al fos pierdût… ❚
✒ Eduardo Baschera
President dal Fogolâr Furlan di Buenos Aires
EDITORIÂL – Di un furlan de Argjentine............
Ogni volte che o torni in Friûl, o ai une ocasion di plui di metimi in contat cun la mê essence. Ce che al è vîf tal gno cûr.


text:
Si torne a vierzi la racuelte
di firmis pe ICE a pro des”regjons nazionâls”. Scjadince ai 7/11
Par sigûr al è un pas indenant viers de Europe de solidarietât e dal lavôr, ancje se dome plui in là tal timp si podarà valutâ tal detai chê che e sarà la sô fuarce reâl e chel che al sarà il so impat concret. Ai 24 di Avost stâts, la Comission Europeane (CE) e à fate la sô prime propueste di implei di sù par jù 81 miliarts di euros dai 100 previodûts pal program SURE, il jutori finanziari che la Union Europeane (UE) ur da ai Stâts par che a metin in vore intervents a pro dai lavoradôrs e des impresis, cun chê di fâur cuintri, o almancul di moderâlis, aes incidencis socioeconomichis de pandemie di coronavirus. ◆ Il mecanisim di chê che e ven clamade ancje “Casse integrazion europeane” al è chel dal prestit a cundizions favorevulis e facilitadis a ognidun dai stâts che a fasin domande. SURE al è un dai struments di intervent cun operativitât svelte che a jerin stâts metûts impins ancjemò tal mês di Avrîl stât de bande de CE, in cunvigne cul Eurogrup (i ministris des financis dai disenûf stâts che a àn l’euro) e cu la Bancje Centrâl Europeane (BCE).
◆ Fin ae metât di Avost, a vevin domandât di gjoldi di chest jutori finanziari cuindis dai vincjesiet stâts membris de UE. Il Stât talian, in particolâr, lu veve fat ai prins dal mês, cuntune letare firmade dal ministri de economie Roberto Gualtieri e de ministre dal lavôr Nunzia Catalfo, là che si domandavin 28,5 miliarts e si marcave la impuartance dal program tant che «un esempli positîf di solidarietât tra i stâts a pro dai lavoradôrs europeans».
◆ Daûr de ripartizion proponude de CE, Rome e varès di vê sù par jù dut ce che e à domandât. Cun di fat, il Stât talian al risulte jessi chel che al à il finanziament plui grues (27,5 miliarts), intant che tra chei che ur vignarès dade une cuote consistente dal fonts SURE a figurin ancje la Spagne (21,3 miliarts), la Polonie (11,2 miliarts) e la Belgjiche (7,8 miliarts).
◆ Slovenie e Cravuazie a cjaparessin cirche un miliart par om. La Austrie, invezit, forsit parcè che no i covente e salacor cun chê di mantignî il so profîl “nordic” e “rigorist”, e je un di chei Paîs che no àn domandât il finanziament.
Al è probabil che si zonti ancjemò cualchi stât, e par chel a son stâts lassâts in bande chei altris 19 miliarts de disponibilitât di SURE. Lu conferme il fat che juste passade la metât di Avost a àn fat la lôr domande di finanziament ancje il Portugal e la Ongjarie.
Cumò al varà di dî la sô in cont de propueste de CE ancje il Consei de UE, che in teorie al varès di confermâ la ripartizion. I prestits a judaran i diviers Paîs a cuvierzi i coscj che si riferissin al finanziament dai regjims statâi di riduzion dal orari di vore e di altris misuris analighis introdusudis in rispueste ae pandemie.
◆ Juste tal mês di Avost e je rivade ancje la conferme che si torne a vierzi la racuelte di firmis pe Iniziative dai citadins europeans (ICE) – che, daûr dal Tratât di Lisbone, e corispuint plui o mancul a chê che a nivel statâl e je une propueste di leç di iniziative popolâr – a pro dal ricognossiment formâl des “regjons nazionâls”, ven a stâi di chês comunitâts che a àn carateristichis linguistichis e culturâls specifichis; ma ancje a pro de viertidure di une linie specifiche di belanç, inte suaze dai fonts pal disvilup teritoriâl, in stât di sapontâ une economie “buine” e “juste”, in armonie cu la promozion des lôr particolaritâts e cul esercizi dai dirits linguistics. La gnove scjadince e je chê dai 7 di Novembar dal 2020. Si pues firmâ ancje in rêt: https://eci.ec.europa.eu/010/public/#/initiative ❚
Casse integrazion europeane, la Comission e fâs indenant la sô ripartizion dai fontsMarco Stolfo
Si torne a vierzi la racuelte


text:
Numar 9 – PRIME PAGJINE – L’EDITORIÂL. La fam e ven mangjant / PAGJINE 2 – Un viaç ae discuvierte de origjinalitât dal popul furlan – (L)INT AUTONOMISTE. Su la strade de veretât e de libertât / PAGJINE 3 – Vivi i efiets dal clime che al cambie par agjîi prime che al sedi masse tart / PAGJINE 4-5 – INCHIESTE. “Di là de aghe” il Friûl al torne a jessi un valôr zontât | Gerometta: «No si pues plui cancelâ la nestre anime furlane» | Spagnol: «Tornìn a partî dai problemis concrets» | De Anna: Elio De Anna: «Tignî in vite vecjos cjampanilisims par no tocjâ ecuilibris fruiâts, al puartarà il Friûl ae margjinalitât» | Marchiori: «Nol è futûr cence intese sui temis economics» / PAGJINE 6 – ECONOMIE. Cul mileni gnûf la edilizie e je colade a tocs / PAGJINE 7 – Un trop di Comuns insiemi par fâ cressi ideis e progjets pal teritori / Itineraris, incuintris e un event speciâl / PAGJINE 8 – Boris Johnson al sburte in direzion de Brexit, ma al riscje di lâ a sbati intor di un mûr / SLOVENIE. In Europe cul ambassadôr Janez Lenarčič / AUSTRIE. Vonde trafic di turiscj bande de Italie / PAGJINE 9 – Frescs cence confins / FONDAZIONE FRIULI. La musiche intes latariis cun “Blanc” / UNE FURLANE A ROME. Alpins da lis monts ai… cuei di Rome | UN FURLAN A MILAN. A Limbiate la sagre furlane fûr dal Friûl / PAGJINE 10 – LA MUSICHE DE PATRIE. Cuâl doman pe musiche furlane? / I LIBRIS SIMPRI BOGNS. “Ombris tal infinît”, l’ultin Sgorlon / NO PAR FURLAN, MA BOGNS. “Riu Mannu”, la cuistion de identitât sarde intun romanç / PAGJINE 11 – BASTIANCONTRARIE. STORIE FURLANE AL FEMININ. Carolina Luzzatto Coen, une feministe in lote pai dirits civîi / ZÂL PAR FURLAN. 8. Delit in vie del Lavoro / PAGJINE 12 – IL FERÂL. 7. Identitât furlane intun mont globalizât / NO SON PERAULIS PAR VECJOS. Street food //
*** I articui a son disponibii fracant sul titul. Buine leture.


text:
Lis medaiis che nus fasin braurôs
Sul numar passât de “Patrie” Mara Navarria nus veve pandudis lis sôs sperancis di rivâ a puartâ a cjase a Cjarlins une medaie olimpiche a coronament di une cariere di gale. E cussì al è stât. Dopo de delusion dal concors individuâl, te gare a scuadris Mara e chês altris fantatis de scuadre taliane, Federica Isola, Rossella Fiamingo e Alberta Santuccio, a àn rivât a vinci il bronç. Batudis de Estonie in semifinâl, a àn trionfât 23-21 su la Cine intune finâl pal tierç puest une vore plene di emozions. La Italie no rivave a concuistâ une medaie in cheste dissipline di 25 agns.
◆ Un altri bronç al è vignût di Mirko Zanni, pesist di Pordenon che inte categorie dai 67 chilos al è stât bon di rivâ tierç tirant sù 322 chilos, gnûf primât talian. Devant di lui a son rivâts dome il cinês Lijun Chen cun 332 chilos (record olimpic) e il colombian Luis Javier Mosquera Lozano cun 331. Ancje cheste medaie e je storiche pe nazionâl taliane di pesistiche parcè che al jere dal 1984 a Los Angeles che nissun atlete talian al rivave tes primis trê posizions: ma Mirko al à fat cheste imprese, cuntune dediche ae famee (e in particolâr a so nono che nol è plui) che e à fat vignî il grop pe comozion a cetancj sportîfs. ❚
Redazion
Lis medaiis che nus fasin braurôsRedazion
Lis medaiis che nus fasin braurôs


text:
E je une situazion dal dut gnove chê che e je saltade fûr des elezions gjenerâls che si son davueltis intal Ream Unît ai 6 di Mai. Cun di fat, nissun dai partîts in cjamp al à otignût une maiorance che i permetès di guviernâ di bessôl. I Conservadôrs a son stâts i plui votâts, ma par imbastî un guvier di maiorance a varessin vût di vê almancul 326 deputâts e invezit si son fermâts a 306. Cussì – fat pardabon storic – i Tories a àn metût sù un guvier di coalizion cui Liberâi Democratics. Chest ultin partît al à vût il 23% des preferencis (+ 1%) e 57 elets (- 5). I Laburiscj, cul lôr 29% dai vôts (-6,2%) e 258 elets (- 91), si ricjatin invezit ae oposizion. Tra lis novitâts di segnalâ ancje il prin parlamentâr elet tra lis filis dai Verts. I partîts nazionalitaris a àn cressût un tic la lôr presince intal Parlament di Londre, ma no àn rivât a jessi decisîfs pe formazion dal guvier cemût che a speravin prime dal vôt.
Lis novitâts plui impuartantis a rivin de Irlande dal Nord, dulà che il front unionist al tache a pierdi colps. Il Democratic Unionist Party al à pierdût il 8,7% des preferencis e il plui impuartant dai siei 9 deputâts, ven a dî il prin ministri nordirlandês Peter Robinson batût de candidade dal Alliance Party che al rive a mandâ pe prime volte un dai siei a Westminster. I Ulster Conservatives and Unionists a àn pierdût il 2,6% des preferencis e no à rivât a elei nancje un deputât. Dute une altre ande, invezit, sul front dai nazionaliscj irlandês. Il Sinn Féin cui siei passe 170 mil vôts (25,5%) al è deventât il partît plui votât de Irlande dal Nord e al à otignût 5 elets. Il Social Democratic and Labour Party al à pierdût cualchi vôt, ma al à mantignût i siei 3 deputâts.
In cuintritindince cul rest de Grande Bretagne, la Scozie e viodût a cressi i vôts pai Laburiscj (42%) e pai nazionaliscj (19,9%). Nissun mudament, invezit, inte composizion de rapresentance scozese a Londre: 41 pal Labour, 11 pai Liberâi Democratics, 6 pal Scottish National Party e 1 pai Conservadôrs. Di notâ che, ancje se il numar di elets al è plui bas, i vôts pal SNP a àn passât chei pai Liberâi Democratics.
In Gales, invezit, i Conservadôrs a son rivâts al 26,1% dai vôts (+ 4,7%) e a son passâts di 3 a 8 elets. Ancje i LibDems a son cressûts (20,1% des preferencis), ma a àn pierdût un dai 4 deputâts che a vevin. I Laburiscj a restin il partît plui fuart dal Gales cul 36,2% dai vôts e 26 elets, ma a àn pierdût 4 parlamentârs e il 6,5% dai consens. I nazionaliscj dal Plaid Cymru, invezit, a àn pierdût il 1,3% des preferencis (cumò a son al 11,3%), ma a àn cressût il numar dai elets di 2 a 3.
In Cornualie si à vût un salt indenant dai Conservadôrs che a àn concuistât 3 des 6 circoscrizions di cheste piçule nazion celtiche che, te legjislature stade, a jerin ladis dutis ai Liberâi Democratics. Pe prime volte i nazionaliscj dal Mebyon Kernow a àn rivât a presentâsi in dutis lis circoscrizions, ma a àn otignût percentuâls che no van plui innà dal 4,2%.
Carli Pup
TERITORIS – INTERNAZIONÂL. Novitâts positivis pai partîts nazionalitaris............
E je une situazion dal dut gnove chê che e je saltade fûr des elezions gjenerâls che si son davueltis intal Ream Unît ai 6 di Mai. Cun di fat, nissun dai partîts in cjamp al à otignût une maiorance che i permetès di guviernâ di bessôl. I Conservadôrs a son stâts i plui votâts, ma par imbastî un guvier di maiorance a varessin vût di vê almancul 326 deputâts e invezit si son fermâts a 306. Cussì – fat pardabon storic – i Tories a àn metût sù un guvier di coalizion cui Liberâi Democratics. Chest ultin partît al à vût il 23% des preferencis (+ 1%) e 57 elets (- 5). I Laburiscj, cul lôr 29% dai vôts (-6,2%) e 258 elets (- 91), si ricjatin invezit ae oposizion. Tra lis novitâts di segnalâ ancje il prin parlamentâr elet tra lis filis dai Verts. I partîts nazionalitaris a àn cressût un tic la lôr presince intal Parlament di Londre, ma no àn rivât a jessi decisîfs pe formazion dal guvier cemût che a speravin prime dal vôt.


text:
Il poete Erasmi di Voleson al veve une idee precise dal Friûl, ancje se no savìn se e fos compagnade di une vision autonomistiche. Cussì al scriveve, intune poesie dal 1589:
«Siede la patria mia tra il monte e il mare/ quasi theatro ch’abbia fatto l’arte/ non la natura ‘a riguardanti appare,/ e ‘l Tagliamento l’interseca et parte:/s’apre un bel piano, ove si possa entrare/ tra ‘l merigge e l’occaso/ e in questa parte/ quanto aperto ne lassa il mar e ‘l monte/ chiude Liquenza con perpetuo fonte».
La storie dal moviment autonomist furlan, almancul chê dal ’45 indenant, e je avonde cognossude; mancul cognossude e je invezit chê di imprin, che e vâl la pene di contâ.
Sul gjornâl socialist sart «La folla», un ciert siôr Lassalle al veve scrit, tal 1907: «O vin voie di jessi forescj pe Italie, o volìn jessi forescj par dirit, come che o sin forescj pai vistîts, pal lengaç, pal costum, pe nestre nature, come che o sin di fat forescj denant a ducj chei altris che Rome e da dongje». Peraulis fuartis, chestis, di savôr cuasi indipendentist.
COMIZIS PAR FURLAN_ Cualchi an daspò, ancje in Friûl si sintì la stesse musiche, che e vignive simpri dal cjamp socialist, metude subit a tasê dai fats ma che e palesave un stât di anim difondût. Ripuartant la notizie che un maressial dai carabinîrs al veve improibît a un esponent socialist (Zuan Minut, ndr) di fâ un comizi in lenghe furlane, il gjornâl «Il lavoratore della sera», tal Març dal 1920, al scriveve franc: «A cheste notizie dut il Friûl, dal Lusinç al Tiliment, des Alps Cjargnelis al mâr, al sgrisularà di sacri disdegn. Cence altri si pues za previodi che chest sacri disdegn al sarà il pont di partence par un larc program di azion pai nazionaliscj furlans. Al nassarà un partît separatist furlan, che al reclamarà la fondazion de republiche furlane.»
Lis robis no son ladis come che il gjornâl si augurave: no cate che i furlans a vessin cuistade une cierte cussience linguistiche e che a fossin sburtâts di plui bandis a fâ alc, si sierarin dentri tal mît de «piçule patrie», rivant tart al regjonalisim e al autonomisim dal daspovuere.
AUTONOMIE SABORADE DI FÛR_ A proposit di sburts esternis, si pues vê indiment il tentatîf dai austriacs dopo Cjaurêt di dismovi un sintiment nazionâl furlan in funzion anti taliane; tentatîf falît tal Friûl talian, ma recepît in maniere paradossâl in chel austriac. Il 25 di Otubar dal 1918, tal cors de ultime sedude dal imperiâl reâl parlament di Viene, il deputât Giuseppe Bugatto di Gurize al domandà che al popul furlan i vignìs concedût il dirit ae autodeterminazion tant che entitât nazionâl divierse di chê taliane, di chê todescje e di chê slave.
Viers la fin de seconde vuere mondiâl, i furlans a forin ingolosîts cuntune dople schirie di atrativis nazionalitariis. Imprin, chê dai ocupants naziscj – propit chei che a vevin imprometût ai Cosacs di fâ dal Friûl la lôr patrie – , che par mieç dal Gaulaiter Renier, a afermarin che i furlans a jerin une nazionalitât diferente di chê taliane, e a ciririn di saborâ la cuistion midiant de publicazion di un setemanâl, che si clamave «La voce di Furlania».
Tal stes periodi, i partigjans comuniscj jugoslâfs a ciririn di convinci i garibaldins furlans – test di Stalin sot man – che il Friûl al jere une nazion par so cont, inviant fintremai un progjet che al calcolave il Friûl tant che future setime republiche federative jugoslave. Ducj i doi i progjets a falirin par vie che a jerin forescj e contingjents. La cuistion furlane no jere ancjemò maduride a nivel di autocussience: al voleve cualchidun che le indreçàs in cheste direzion.
IL MOVIMENT NOSTRAN_ Chel cualchidun al sarà il Moviment Popolâr Furlan pe Autonomie regjonâl, che tal so manifest dal Zenâr dal 1947 al declarave di sei nassût par «saborâ lis necessitâts presintis de nestre regjon, e par domandâ a Rome la plui largje autonomie aministrative, tal contest de unitât taliane». Compit dal Moviment al jere chel di «unî, parsore di ogni partît, dutis lis fuarcis, fin a vuê a slas, di chei che tes autonomiis regjonâls a viodin la uniche garanzie des libertâts democratichis».
Finalmentri un tentatîf ambiziôs no forest e destinât a durâ: une grande sfide, un grant obietîf, ambiziôs e trasversâl, ancje parcè che tal comitât a jerin presintis diviersis espressions politichis e dutis lis realtâts teritoriâls de tiere furlane: Udin, Cjasarse, Gurize e Puart. Tra i firmataris, personaç dal nivel di Luigi Ciceri, Chino Ermacora, Alessandro Vigevani, Pier Paolo Pasolini, Luigi Pettarin, Attilio Vignudo e il professôr Gianfranco D’Aronco, che indi jere il Segretari Gjenerâl.
Par vêr, la bataie pe autonomie e jere tacade a metât dal 1945, cuant che Tiziano Tessitori, inte puare sede de Societât Filologjiche di Palaç Venerio, presentant la riviste «Ce Fastu?», al riclamave la atenzion di chei che a jerin presints su la costituzion future, rivendicant al Friûl il dirit di jessi metût tra lis regjons autonomis. Tessitori al metè jù lis sôs ideis intun saç che al fo publicât, in trê pontadis, di un cuotidian locâl, e a daspò dai complasiments che al ricevè, al inmaneà, dutune cun cualchi amì, la Associazion pe autonomie furlane, che e nassè inte locande «Alla buona vite» di vie Treppo. Al jere il 29 di Lui dal 1945. Tal esecutîf de Associazion – intitulade ae «Patrie dal Friûl» che e veve par simbul la acuile patriarcjine e il sproc «Di bessôi» – o cjatìn, dal Novembar di chel an, ancje il professôr Gianfranco D’Aronco.
Il Friûl che i autonomiscj di chê volte a sostignivin, al jere un Friûl autonom dal Venit (di culì il sproc «di bessôi»), un Friûl tout court, cence nissune apendîs.
BORGHESIE VUARBE_ Une bataie dificile, contrastade fintremai di chei di cjase, la «pars destruens» de classe politiche nostrane. Une classe politiche descrite ben di Menis intun passaç che, pûr riferît ai agns che a van dal 1866 al 1915, al permet di intivâ cualchi sugjeriment valit ancje par chê rivade dopo de seconde vuere mondiâl. Al scrîf Menis: «La classe politiche locâl, paraltri di laudâ pe sô onestât aministrative, no je stade buine di afrontâ i problemis cun visions di prospetive largje, ni e à mai vude une percezion lucide de urgjence di tutelâ la unitât storiche e etniche dal Friûl. La classe borghese, di bande sô – mo coltivant sentimentalmentri problemis nazionâi ardints, mo entusiasmantsi ai problemis grâfs dal timp tal non di ideologjiis socialistis o catolichis – , e pierdè cuasi dal dut la cussience de sô individualitât etniche culturâl, pierdint dispès il contat cu la realtât sociologjiche popolâr.»
Roberto Iacovissi
___________________________
Il Friuli a mezzadria
L’ultin libri di Gianfranco D’Aronco, «Il Friuli a mezzadria» (Edizions «La nuova base», Udin), al nas di une sielte antologjiche dai articui, publicâts dal 1945 al 2008, sul teme de autonomie regjonâl. Tes pagjinis dal libri e comparìs simpri une linie costante: la rivendicazion di un Friûl che al sedi finalmentri e istituzionalmentri ricognossût come une realtât par so cont. Il libri al riclame vôs di oms di buine volontât: tacant cun Tiziano Tessitori e Josef Marchet, che a àn lassât il segn, rivendicant la dignitât e l’onôr di un popul furlan e cristian.
La posizion dai autonomiscj e je detade de logjiche plui elementâr. E pûr chei dûrs di capîle a son in tancj. E je la impression, o la ilusion che vuê lis robis a vadin a pene pene miôr: naturam expellas furca, tamen usque recurret. Al vignarà il timp.
(Redazion)
ATUALITÂT – Lis grandis bataiis autonomistis te storie resinte............
Il poete Erasmi di Voleson al veve une idee precise dal Friûl, ancje se no savìn se e fos compagnade di une vision autonomistiche. Cussì al scriveve, intune poesie dal 1589:


text:
Ogni tant in Italie, sui grancj sfueis di informazion, al partìs un grant sbroc sui proviodiments di leçs statâi e regjonâi pe tutele des minorancis storichis di Italie. Lis dôs ultimis voltis a son stadis une tal 1999, cuant che il Parlament, daspò agns e agns di duris bataiis, al à fat buine la leç 482, e chê altre tal 2007 – 2008, cuant che il nestri Consei regjonâl al à aprovade la sô leç in materie. Stessis liendis di simpri, duncje. Secont lôr, chescj provediments a saressin cuintri il talian e cuintri la unitât di Italie e a fasaressin tornâ indaûr la societât furlane e taliane interiis. A van indenant disint ancjemò che invezit il talian e – miôr – l’inglês, a judaressin i zovins, la Italie e il Friûl a stâ ben in Europe e tal mont. Par ultin, a àn simpri dit – e lu disin ancje cumò – che chestis lenghis minoritariis no coventin, che a costin un slavin di bêçs che a varessin di jessi doprâts par dut il rest des necessitâts de int, e no strassâts. In sumis, come che in tancj di noaltris o vin rispuindût, par lôr la identitât dai piçui popui e lis lôr lenghis, che a stan par jessi scjafoiadis, no contin nuie. Lis tegnin sot i tacs !
Propit cumò che la Italie e je daûr a preparâsi a memoreâ in grant stîl il 150esim inovâl de sô unitât statâl sot de monarchie sabaude, al è ben vê presint che bielzà di in chê volte a jerin un grum di personaçs a pro di une struture statâl centralizade (come che e je di fat vignude indenant). Altris personaçs a prudelavin invezit la necessitât di implantâ pe Italie une struture federalistiche che e tignìs cont des diviersitâts economichis, sociâls, culturâls e statuâls dai tancj teritoris che a lavin a costituî la Italie di chê volte. Purtrop cheste struture federalistiche di Stât no je stade sielte de monarchie e des classis dirigjentis di fin 1800. Cussì o sin rivâts fin ae ultime espression centralistiche e autoritarie dal fassisim che, par esempli, par imponi la lenghe taliane tant che lenghe nazionâl dal Stât monarchic e fassist, e dave la multe ai fruts e aes lôr fameis che, tes scuelis achì in Friûl, a olsavin tabaiâ cualchi volte par furlan o par sloven.
E je stade la Costituzion de Republiche, votade in Parlament a grande maiorance tal 1946 des fuarcis democratichis, che e à stabilît che la Republiche e je une e indivisibile ma ancje che e à di pupilâ lis minorancis linguistichis e di ricognossi e tutelâ lis autonomiis di Comuns e di Provinciis. No dome: cheste Costituzion republicane e à metût in pîts ancje lis 20 Regjons storichis e etnichis di Italie, cun podês legjislatîfs a dutis e di plui a chês ricognossudis speciâls come la nestre, par intervignî al miôr tes realtâts cussì diviersis di Italie. Cun cheste Costituzion, la Italie no varès di jessi plui ni centraliste, ni sclave dal nazionalisim talian.
Ma il nazionalisim e il centralisim – che si compagnin simpri – a àn resistût, e a resistin vuê, al plen rispiet des normis costituzionâls, sostignudis aromai ancje de Union Europeane. Disìnlu clâr: i centraliscj e i nazionaliscj a cjalin indaûr, a son i vêrs nemîs de unitât taliane e europeane. Parcè che vuê cheste unitât si difint e si puarte indenant no cul vecjo nazionalisim centralistic ma dome tal rispiet de diviersitât linguistiche, te sô valorizazion e tal rispiet e te valorizazion des autonomiis regjonâls, comunâls e provinciâls. In peraulis puaris, cul federalisim, sedi a nivel statâl che a nivel regjonâl. Dome cussì, la int di cheste tiere si sintarà in plen, prime di dut furlane, ma ancje taliane e europeane.
ARNALT BARACÊT
CURTIS E CHE SI TOCJIN. Sfueis di informazion: int indaûr............
Ogni tant in Italie, sui grancj sfueis di informazion, al partìs un grant sbroc sui proviodiments di leçs statâi e regjonâi pe tutele des minorancis storichis di Italie. Lis dôs ultimis voltis a son stadis une tal 1999, cuant che il Parlament, daspò agns e agns di duris bataiis, al à fat buine la leç 482, e chê altre tal 2007 – 2008, cuant che il nestri Consei regjonâl al à aprovade la sô leç in materie. Stessis liendis di simpri, duncje. Secont lôr, chescj provediments a saressin cuintri il talian e cuintri la unitât di Italie e a fasaressin tornâ indaûr la societât furlane e taliane interiis. A van indenant disint ancjemò che invezit il talian e – miôr – l’inglês, a judaressin i zovins, la Italie e il Friûl a stâ ben in Europe e tal mont. Par ultin, a àn simpri dit – e lu disin ancje cumò – che chestis lenghis minoritariis no coventin, che a costin un slavin di bêçs che a varessin di jessi doprâts par dut il rest des necessitâts de int, e no strassâts. In sumis, come che in tancj di noaltris o vin rispuindût, par lôr la identitât dai piçui popui e lis lôr lenghis, che a stan par jessi scjafoiadis, no contin nuie. Lis tegnin sot i tacs !


text:
La visite, la seconde tal zîr di 5 agns, dal Dalai Lama in Friûl e à lassât une ricuart une vore positîf in ducj chei che lu àn incuintrât: istituzions e students che a àn jemplât la sede dai apontaments vûts ai 22 e ai 23 di Mai. Ma l’entusiasim pal messaç di pâs puartât de vuide spirtuâl dal Tibet in esili no je stade la uniche conseguence.
Ai 28 di Mai, la Ambassade de Republiche Popolâr cinese a Rome e à spedît un fax di amonizion a la Regjon Friûl-VJ, a la Provincie e al Comun di Udin, manifestant dute la sô contrarietât par chestis iniziativis inmaneadis in Friûl.
No je tardade la rispueste dal on. Pieri Fontanini, President de Provincie di Udin che, riclamant i principis di democrazie e di rispiet des minorancis, al à volût marcâ la impuartance dai rapuarts tra i popui piçui, cence nissune intezions soversive, come che tal fax de ambassade cinese si podeve capî.
Fontanini al à ancje fat presint che e je stade stigmatizade la violence che l’esercit cinês al fâs cuintri i tibetans e «che se si varà di cjatâ une soluzion pe cuistion dal Tibet, che e sedi atuade chê che e rispiete il volê dal popul tibetan di vivi in pâs e autonomie tal so teritori». ■
Redazion
INTERNAZIONÂL. La Cine e scrîf al Friûl............
La visite, la seconde tal zîr di 5 agns, dal Dalai Lama in Friûl e à lassât une ricuart une vore positîf in ducj chei che lu àn incuintrât: istituzions e students che a àn jemplât la sede dai apontaments vûts ai 22 e ai 23 di Mai. Ma l’entusiasim pal messaç di pâs puartât de vuide spirtuâl dal Tibet in esili no je stade la uniche conseguence.


text:
Preseât sâr diretôr,
che mi permeti cualchi piçule note, sul intervent di Carrozzo (Ce celebrâ dal 1511?) sul ultin numar de Patrie.
1. Bielzà “contraponi” dôs musis di une stesse medaie mi somee pôc storic e mancul che mancul leterari, oltri che pôc seri e funzionâl a une informazion e pretint dai parevoi o pregjudiziis che confondedin la ideologje cu la storie. Lis lotis e la storie di amôr, tal nestri câs, a son storichementri complementârs cun buine pâs di Carrozzo.
2. A volê informâsi ben, la rivolte furlane e je stade dome une des tantis fatis tal rinassiment (e nancje la plui sanganante: che si pensi dome a lis vueris hussitis) e partant no je “ni sostanziâl ni origjinâl” si no pe concomitance cul Carnevâl e cu la lote jenfri i clan dominants, i vêrs manovradôrs dal dut – su chest troi si môf ancje il saç di Muir – che a finissin te storie di Lucina e Luigi cu lis sôs conseguencis su la leterature. I fats, partant, a son cetant peâts.
3. La indicazion, ripuartade, di Reitani – che al à grande impuartance tal discors dal Carrozzo – e che e viôt la grandece dal mît dome te elaborazion di Shakespeare sfantant il valôr storic de sô origjine furlane, le consideri imparie di un che mi saltàs fûr disint: «dal moment che dal pont di viste leterari a esistin i Vanzei, i intervents dai Paris de Glesie, lis Enciclichis… biel che dal pont di viste organizatîf o vin Pauli, i Conseis e i rezents (Papis) de Glesie… fats chescj che a son i reâi fondaments de grandece dal catolicesim, a ce covential Gjesu Crist che in fin dai conts al jere un fi di un marangon e nol à fat altri che predicjâ e finî mâl?»
4. Sigurementri dordele e je la afermazion che no acete ancje il fat che «la capacitât di pinsîr (…) si calcole [in base] a ce che al è biel e impuartant par chei altris». Cividât, Aquilee… in chest câs a varessin di lâ a taponâsi considerât che a àn une nomee internazionâl e che (si viodi il câs dai mosaics de basiliche) a son stadis scuviertis e esaltadis soredut di int di fûr. No dome: in pratiche dute la storie artistiche e leterarie umane no larès plui ben…
La int serie, invezit e par solit, e verifiche la informazion che rive sedi su la sô impuartance in base ai destinataris, sedi su lis sugjestions che a puedin rivâ par rindile miôr, procès che al è par se evolutîf.
SANDRI DI SUALD
LA FABRICHE DAI… LIBRIS – Letare pro Giulietta e Romeo............
Preseât sâr diretôr,


text:
Certificazione del friulano: presentati i nuovi strumenti didattici
I materiali sono stati predisposti dall’Università friulana grazie alla collaborazione con la Regione e l’ARLeF
L’Agjenzie Regjonâl pe lenghe furlane e l’Università di Udine, alla presenza dell’Assessore all’Istruzione, ricerca e università della Regione, hanno presentato ufficialmente i nuovi strumenti didattici che permetteranno l’avvio della certificazione della lingua friulana. Si tratta di uno dei primi passi previsti dall'accordo stipulato dai due enti e attraverso il quale, ambo le parti, si sono impegnate a collaborare nell’organizzazione di corsi di formazione e nella realizzazione e pubblicazione di testi e strumenti didattici per l’apprendimento della lingua friulana con l’obiettivo di preparare chiunque lo desideri al conseguimento proprio della certificazione linguistica per la marilenghe, in attuazione alla legge regionale 29 del 2007.
I tre volumi – curati dalla professoressa Fabiana Fusco e frutto del lavoro pluriennale svolto dall’ateneo friulano con il sostegno dell’Assessorato regionale all’Istruzione – consentiranno di valutare i livelli progressivi di competenza (A, B e C), secondo quanto previsto dal Quadro comune europeo sulle lingue. La seconda fase del progetto – che prenderà avvio a breve – prevede la formazione dei primi certificatori ai quali spetterà valutare le competenze linguistiche di coloro i quali domanderanno, a loro volta, di essere certificati in quanto a capacità di ascolto, lettura, conversazione, scrittura e interazione in marilenghe. L’ARLeF conta di partire con i primi esami di certificazione fra la fine del corrente anno e gli inizi del prossimo.
Come ricordato dall’assessore, la Regione crede nel plurilinguismo, che la rende unica a livello nazionale, costituendo valore determinante della sua autonomia e della sua specialità; per la lingua friulana ha puntato su una programmazione pluriennale, fissando in maniera chiara le tappe di un percorso che porterà alla formazione e alla certificazione di docenti e allievi. Nel ringraziare ateneo, ARLeF e Cirf, ha inoltre ricordato come la certificazione sia un passaggio fondamentale per l’elevazione dello status della lingua friulana, così come lo è per tutte le lingue oggetto di passaggi di verifica, di formazione continua e di accesso a percorsi collegati, in ultima analisi, alla loro certificazione finale.
Il presidente dell’ARLeF, Eros Cisilino, in occasione della presentazione ufficiale dei tre volumi, ha definito l’avvio del sistema di certificazione come una svolta storica, rimarcando come affinché una lingua si espanda e svolga il proprio ruolo in modo efficace, è necessario anche accertarsi che venga usata – soprattutto nello scritto – in maniera corretta, da parte di insegnanti, operatori linguistici, funzionari pubblici o altri soggetti chiamati per legge a conoscere la lingua. Perciò – come ha voluto precisare ancora Cisilino – si tratta di un passaggio fondamentale, finalizzato a elevare lo status del friulano e a consentirne il pieno sviluppo in quanto codice di comunicazione adatto a ogni ambito, e dunque ben inserito nella società contemporanea, dove la comunicazione riveste un ruolo molto importante. Il sistema, peraltro, permetterà ad ogni cittadino di certificare la propria conoscenza della lingua, anche grazie alla frequenza di corsi di preparazione ad hoc.
«I nuovi strumenti didattici per la certificazione della lingua friulana, frutto del continuo impegno dell’Università di Udine, e sviluppati grazie al sostegno della Regione e alla collaborazione di ARLeF– ha affermato il rettore Roberto Pinton – costituiscono un risultato di grande importanza per la salvaguardia del patrimonio linguistico e culturale del Friuli».
«La certificazione di competenza per la lingua friulana - ha sottolineato il professor Enrico Perterlunger, delegato dal Rettore per la promozione della lingua e della cultura friulana dell’Università di Udine e direttore del Cirf - è uno strumento fondamentale per il consolidamento degli aspetti formativi, ma anche amministrativi, della lingua friulana, e per favorirne un utilizzo sempre più consapevole e competente. L'Università degli Studi di Udine ha condotto con rigore scientifico, precisione e completezza l'elaborazione di criteri e materiali necessari a tal scopo, in particolare grazie alla competenza della professoressa Fabiana Fusco e del suo gruppo di lavoro. Davvero, questo è un ulteriore, basilare passo per realizzare il compito che la legge istitutiva ci ha affidato, ovvero di operare per contribuire al progresso culturale, sociale ed economico del nostro Friuli».
-------------------------------------------------------------------------
Certificazion dal furlan: presentâts i gnûfs struments didatics
I materiâi a son stâts predisponûts de Universitât furlane in colaborazion cu la Regjon e cu la ARLeF
La Agjenzie Regjonâl pe Lenghe Furlane e la Universitât dal Friûl, in presince de Assessore ae Istruzion, ricercje e universitât de Regjon, Alessia Rosolen, a àn presentât in forme uficiâl i gnûfs struments didatics che a permetaran di inviâ la certificazion de lenghe furlane. Al è un dai prins pas previodûts dal acuardi firmât dai doi ents li che dutis dôs lis parts si son impegnadis a colaborâ inte organizazion di cors di formazion e inte realizazion e publicazion di tescj e struments didatics par imparâ la lenghe furlane, cul obietîf di preparâ cui che al vueli otignî la certificazion linguistiche pal furlan, in atuazion de leç regjonâl 29 dal 2007.
I trê volums – curâts de professore Fabiana Fusco e risultât dal lavôr plurienâl fat dal Ateneu furlan cu la poie dal Assessorât regjonâl ae Istruzion – a permetaran di valutâ i nivei progressîfs di competence (A, B e C), su la fonde di ce che al è previodût dal Cuadri comun european su lis lenghis.
La seconde fase dal progjet – che si inviarà in curt – e previôt la formazion dai prins certificadôrs che a varan di valutâ lis competencis linguistichis di cui che al domandarà di jessi certificât pes capacitâts di scolte, leture, conversazion, scriture e interazion par furlan. La ARLeF e vûl partî cui prins esams di certificazion fra la fin di chest an e il tacâ dal prossim.
Cemût che e à ricuardât la assessore, la Regjon e crôt intal plurilinguisim, che le fâs uniche in Italie, stant che al rapresente un valôr determinant de sô autonomie e de sô specialitât. Pe lenghe furlane, la Regjon e à pontât suntune programazion plurienâl, fissant in maniere clare lis tapis di un percors che al puartarà ae formazion e ae certificazion di docents e arlêfs. Intal ringraciâ l’Ateneu, la ARLeF e il Cirf, la assessore e à ricuardât ancje cemût che la certificazion e sedi un passaç fondamentâl par alçâ il status dal furlan, come che al sucêt par dutis lis lenghis sometudis a passaçs di verifiche, di formazion continue e di acès a percors colegâts, in ultime analisi, ae lôr certificazion finâl.
Il president de ARLeF, Eros Cisilino, in ocasion de presentazion uficiâl dai trê volums, al à definît l'inviament dal sisteme di certificazion tant che une svolte storiche. Al à rimarcât cemût che - par che une lenghe si slargji e par che e davuelzi in maniere zovevule il so rûl - si vedi ancje di aciertâsi che e vegni doprade, massime intal scrit, in maniere corete, de bande di insegnants, operadôrs linguistics, funzionaris publics o altris sogjets clamâts par leç a cognossi la lenghe. Alore – cemût che al à volût precisâ ancjemò Cisilino – si trate di un passaç fondamentâl, finalizât a alçâ il status dal furlan e che al permet il plen disvilup tant che codiç di comunicazion just par ogni ambit, e duncje ben inserît inte societât contemporanie, dulà che la comunicazion e à un rûl une vore impuartant. Il sisteme, par altri, al permetarà a ogni citadin di certificâ la proprie cognossince de lenghe, ancje in graciis de frecuence di cors di preparazion specifics.
«I gnûfs struments didatics pe certificazion de lenghe furlane, risultât dal impegn continui de Universitât dal Friûl, e disvilupâts in graciis de poie de Regjon e de colaborazion de ARLeF – al dîs il retôr Roberto Pinton – a costituissin un risultât di grande impuartance pe difese dal patrimoni linguistic e culturâl dal Friûl».
«La certificazion di competence pe lenghe furlane - al à rimarcât il professôr Enrico Perterlunger, delegât dal Retôr pe promozion de lenghe e de culture furlane de Universitât dal Friûl e diretôr dal Cirf - al è un strument fondamentâl par consolidâ i aspiets formatîfs, ma ancje aministratîfs, de lenghe furlane, e par favorînt un ûs simpri plui cussient e competent. La Universitât dal Friûl e à puartât indevant cun rigôr sientific, precision e completece la elaborazion di criteris e materiâi che a coventin par cheste finalitât, in particolâr graciis ae competence de professore Fabiana Fusco e al so grup di lavôr. Pardabon, chest al è un altri pas fondamentâl par realizâ il compit che la leç istitutive di cheste Universitât nus à dât, o ben chel di operâ par contribuî al progrès culturâl, sociâl e economic dal nestri Friûl».


text:
Mugle
Dal antîc insediament fortificât di Mugle Viere, di origjin romane (par culì, di fat, e passave la vie Flavie che di Triest e menave a Pole), e reste vuê dome cualchi olme de cente dal cjistiel, cu la puarte di Levant e une part di chê di Sant Uldarì, e la basiliche romaniche di Sante Marie Assunte. Il borc medievâl, tal periodi che al fo sotan dal domini patriarcjâl, si disvilupà massime ator dal puart. L'at di donazion che il re di Italie Lotari al promulgà, daspò de ocupazion de Istrie, par assegnâ la possidence di Mugle al patriarcje di Aquilee, inviant cussì la afermazion dal domini patriarcjâl inte citât, al è dal an 931. Implicât in cetantis vicendis di vuere, come tal an 1354, in ocasion dal atac de bande de flote di Gjenue, tal 1420 al passà sot dal domini de Serenissime lant daûr, di chê volte, intune cun dute la interie istriane, al destin de Republiche di Vignesie. Espression de culture veneziane a son il palaç dal Municipi dal secul XV, il Domo dal 1263 e la gleseute di Sant Francesc, che e je dal Cuatricent.


text:
Grup une vore colorât formât di musiciscj che a vegnin di diviers paîs dal mont come Cine, Romanie, Venezuela, Senegal, Moldavie, Italie, che tai siei concierts al propon une buine messedance di gipsy folk, musiche balcaniche, cumbia, samba jazz, funky, musiche afroarabiche, coladeira, che si unissin in cjançons e bai une vore inmagants.
Formazion:
Diana Ilut (Romanie) – vôs;
Manu Napolitano (Italie-Venezuela) – vôs, ghitaris, efiets;
Fan Yuan (Cine) – vôs, violin;
Roman Adam (Moldavie) – armoniche;
Gueye Seye Demba (Senegal) – batarie, djembe;
Claudia Giovannini – bas;
Rossella Buttazzi (Italie) – percussions, congas.
Viale Barbacane, 17 – 33097 Spilimbergo (Pn)
Tel. 0427 51230
email: info@folkest.com
P.I. 01419440936


text:
Premi Folkest-Alberto Cesa 2019 A Arezzo a vincin “Archive Valley”
Come ogni an e je partide a Arezzo la lungje caravane dal Premi Folkest-Alberto Cesa, il concors che al cîr gnûfs talents che a ’sunaran inte prossime edizion di Folkest, zuiantsi ancje la pussibilitât di vê un Premi dal Nuovo Imaie di ben cuindis mîl euros pe realizazion di une tournèe. Il Circolo Aurora in place Sant’Agostino di Arezzo, benemerite associazion di bravis personis che si dedichin ae culture e al sociâl, e à dât acet intal 2004 ae prime serade di chel che intes primis edizions si clamave Suonare@Folkest e cumò Premi Folkest-Alberto Cesa. Un inizi fortunât, che a chel a son vignudis daûr tantis edizions, dutis caraterizadis di une grande cualitât musicâl. Ai 6 di Dicembar, dilunc di un conciert dal vîf dentri tal Festival Pifferi, Muse e Zampogne, direzût come ogni an cun grande competence di Silvio Trotta, trê grups si son sfidâts a colps di notis: intal ordin Archive Valley, Sambene e Calimani. I Archive Valley a son un tercet roman formât intal 2017 che al cjape ispirazion dal Old Time Music, espression origjinâl dai Monts Appalachi, di dulà però che si spostin in cetancj ambits diferents, intun miscliç folk sperimentâl di grande intensitât. Edoardo Petretti, Matan Rochlitz e Marco Zenini si alternin cun banjo, mandolin, cuintribàs, piano e fisarmoniche e si dimostrin musiciscj une vore brâfs, impressionant la jurie ancje pe biele presince ’su la sene. Po dopo e je stade la volte dai Sambene, che a vignivin de publicazion di un biel disc produsût di Michele Gazich, recensît ancje chi ’su Folk Bulletin. Nassûts te Academie dai Cjantautôrs di Recanati (MC), direzude di Lucia Brandoni, i Sambene a mutuin il non de peraule sarde che e vûl dî sanc, come passion e energjie, e a son un grup cuntune fuarte conotazion cjantautorâl ’su buinis lidrîs folk, dulà che a vegnin fûr ben lis trê vôs presintis: chê masculine di Marco Sonaglia, ghitarist e autôr di cetancj tescj e musichis, e chês femininis di Roberta Sforza e Veronica Vivani. A plasin lis cjançons di lote, i ricuarts de vite partigjane intal teritori des Marche, ancje se il teme ae ’fin al pues ri’sultâ un pôc monocuarde. Grande passion e buine organizazion gjenerâl dal grup, i Calimani, grup di cjase, a nassin te fin dal 2016 dal duo toscan Mattia Tartaglia e Francesco Checcacci, cuntun progjet essenziâl, slargjât a grup: ukulele, batarie e vôs, cu la idee di font di maglâ il folk cul pop, cuntune vualmade incjantade, ironiche, autoironiche e soredut une vore semplice. A àn une biele presince ’su la sene, ancje se a àn inmò cualchi ingjenuitât di netâ vie dilunc de strade. Si viôt tante passion, a mioraran cul timp. E vâl la pene di ricuardâ cemût che l’obietîf dal Premi Folkest-Alberto Cesa no sedi dome la competizion tra artiscj, ma ancje il fat di podê valutâ miôr, intun contest dal vîf, lis propuestis miôr intal panorame folk world e cjantautorâl. Cul va in plui, come che si è za dit, pal vincidôr assolût, dal premi finâl dât dal Nuovo Imaie pe realizazion di une tournèe. Un pôc dificil il lavôr de jurie, par vie des tantis diferencis tra lis propuestis in gare. Ae ’fin a son stât nomenâts vincidôrs in maniere juste i romans Archive Valley.


text:
Il pont su lis fiestis di Avost de diaspore
L’Istât furlan al è daûr a finî, cussì come lis vacancis di miârs di emigrants che tai trê mês cjalts a àn gust di tornâ in Patrie par passâ cun amîs e parincj lis lôr feriis. Simpri di mancul, in Setembar, lis targhis francesis, belgjichis, svuizaris e lussemburghesis, personalizadis cu la acuile furlane, ator pes nestris stradis e simpri plui chês rumenis e polachis, che a mostrin cemût che ancje pai tancj imigrâts e je rivade la ore di tornâ a vore.
No son mancjadis tal mês di Avost, cuasi in ogni paîs, lis “Feste degli Emigranti”, e i grancj raduns organizâts dai Ents e des Associazions de Emigrazion.
Sacîl al à dât acet ai trê dîs de E.F.A.S.C.E. (Ent Furlan Assistence Sociâl e Culturâl Emigrants): pôc furlan “istituzionâl”, ma tancj zovins che a rivin dal Nord e dal Sud Americhe, impegnâts a comparâ il Friûl contât dai lôr nonos cun chel viodût e vivût in maniere direte. La sfuarçadure de “pordenonesitât” e cole fevelant cui emigrants, e par fortune ancje tai discors des “autoritâts” no son mancjâts riferiments al Friûl e ai furlans tal mont.
Spilimberc al à dât acet al “Ente Friuli nel Mondo”. Tant furlan tai intervents, atmosfere conviviâl, rilassade e mancul polemiche a pet dai agns passâts. Pôcs zovins purtrop, a Spilimberc, ancje se come a Sacîl, i riferiments ae gnove emigrazion cu la “valîs eletroniche” e ae “fughe dai çurviei” a son stâts continuis.
Dai emigrants sintûts in dutis dôs lis “placis”, al rive l’auspici che cheste gnove diaspore – che e à lassade te cantine la valîs di carton dai nonos par viazâ cun chê di plastiche (la piel, îr come vuê e je risiervade a pôcs di lôr) – si svicini ai circui furlans tal Mont e insieme cui zovins dissendents e sburti e e prudeli la lenghe, i cumierçs, la culture e la solidarietât furlane.
Daniele Martina
ATUALITÂT – Puzzle emigrazion............
Il pont su lis fiestis di Avost de diaspore


text:
par cure di Pablo Gortan e Dree Venier
traduzion di Lussia di Uanis
La prima volta che cjatai Dean al fo pôc timp dopo che jo e la mê femina si erin separâts. Vevi pena superât una lungja malatia, ma no mi piardarai a cjacarà di chest, si che duncja al veva vût a ce fâ cu la pena dal faliment e cul sens di banda mê che dut al fos muart. Cu la rivada di Dean Moriarty ta chel toc da mê vita, al era tacât chel timp che si podares clamâ, la mê vita su la strada.
Prin di chê volta a vevi dispès sumiât di lâ a soreli a mont e viodi il continent, simpri fasint un grum di plans e cença mai partî. Dean al è il tipo parfet par un viaç parcè che al è nassût propit dilunc da strada, cuant che i soi gjenitôrs a passarin par Salt Lake City tal 1926, cuntun masanin, par lâ a Los Angeles. Lis primis vôs su di lui mi lis veve dadis Chad King, che a mi veva fat viodi cualchiduna des sôs letaris scritis intun riformatori dal New Mexico. Mi vevin cjapât dentri una voronona parcè che i domandavin a Chad intuna maniera dolça e candida di insegnâi ogni roba su Nietzche e ducj i maraveôs argoments inteletuâi che Chad al cognosseva. A un ciart pont Chad e jo a vevin cjacarât des letaris e si erin domandâts se mai lu vessin cognossût chel strani di Dean Moriarty. Dut chest sucedeva tant timp fa, cuant che Dean nol era chel che al è vuê ma solamentri un zovin galeot involuçât di misteri.
————————————
Il libri e l’autôr
Chest 5 di Setebar al cole l’inovâl dai 60 agns de publicazion di On the Road (Su la strade) di Jack Kerouac. Al è un diari di viaç a torzeon pal continent american, ma al è ancje il ritrat di tancj dai personaçs de Beat Generation, moviment di rignuviment culturâl e leterari tacât tra i agns ‘40 e ‘50 dal secul stât. Il viaç, che al sedi fat di chilometris di asfalt o che al sedi un percors dentri vie che al mene a gnovis ideis e discuviertis (tal cidinôr di une montagne, tun incuintri, o ancje midiant dal consum di droghis e alcul), al à vût par Jack Kerouac (1922-1969) une funzion di ricercje passionade di formis di pinsîr libertariis e religjosis (Kerouac al jere catolic convint e al cirì ispirazions ancje te spiritualitât orientâl), in oposizion a la morâl comun, refudant il militarisim e il mît dal “American Dream”.
—————————————-
Il tradutôr
Il toc che us proponìn chest mês nol è, par sielte te tradutore, scrit in coinè ma intune “variante”. Come che nus à dit Lussia di Uanis, «al me furlan al sbrissa simpri fûr da sìnis, fra il misclisot des finâls in A, il me vivi a Mortean e l’anima trastolon-bisiachistana». Lussia e je poete, pitore, musiciste. Tai agns ‘90 e à fat part dal coletîf dai Trastolons, publicant soredut su la riviste Usmis, che e à savût rignuvî la leterature furlane cuntun lengaç moderni, “babelic” come che al è stât definît. Tra lis plusôrs ativitâts e voris artistichis di cheste autore ecletiche, ricuardìn il progjet musicâl Eletriche Skeletriche Poetiche, i tancj preseôs libris e spetacui pai fruts e i tescj pal teatri Poemas par une tiere maludide e Canto per le donne resistenti.
Sindic jo mame / “La nestre int no à mai molât. Covente fâ, no lamentâsi, par saltâ fûr dal pantan”Walter Tomada
Alessandro Marangoni: la Aclif e deventarà istituzion di riferiment pai furlans “La Assemblee dai sindics furlans e je une realtât necessarie. E cul timp e deventarà ancjemò di plui un pont di riferiment pe identitât de nestre int”. Al è sigûr di chest Alessandro Marangoni, prin citadin di Dartigne, che al crôt tant inte Aclif […] lei di plui +
(L)Int Autonomiste / Autodeterminazion e dirits pai popui, uniche strade di pâsDree Valcic
✽✽ No podìn sigûr fâ fente che la vuere in Ucraine no dedi une serie di problemis intrigôs ancje aes fuarcis che si riclamin ae autodeterminazion dai popui e al ricognossiment dai dirits des minorancis etnichis. Prin di dut, ce che al è daûr a sucedi al è la ultime dimostrazion che chei problemis no […] lei di plui +
L'editoriâl / Macroregjons, une oportunitât di racueiAlessandro Ambrosino - Graduate Institute, Gjinevre
Lis strategjiis macroregjonâls a son la ultime “invenzion” UE par favorî la cooperazion teritoriâl. Trê di cuatri si incrosin in Friûl Intai ultins agns, la Union Europeane si è sfuarçade in maniere vigorose di vignî dongje di plui ai citadins e – su la fonde di chest cambi di rote – e à ricognossût une […] lei di plui +
Ricorence / Pier Pauli Pasolini om contraditori e segnâl di contradizionPre Toni Beline
Tal centenari de muart di Pier Pauli Pasolini o ripuartìn a tocs la tierce part dal libri scrit di Antoni Beline tal 1993 ‘Trilogjie tormentade’, che e rivuarde propit il poete di Cjasarse I. RISPIETÂ IL MISTERI DAL OMLa sience plui dificile e je la cognossince di se stes. E se al è grivi cognossi […] lei di plui +
Int di Cjargne / La sporte de spese a km zero a ‘La Polse’ di Chiara e MatteoMarta Vezzi
Di cualchi dì al è stât screât un gnûf servizi intal spaç e ristorant di Chiara e Matteo “La Polse di Cougnes” a Zui, indulà che si pues cumò cjatâ e comprâ prodots locâi. “La idee e je nassude pal fat che za nô intal ristorant o doprìn avonde materiis primis dal teritori – e […] lei di plui +
Il numar in edicule / Jugn 2022Dree Venier
Jugn 2022 – L’EDITORIÂL. La multiculturalitât e valorize il grant e il piçul / (L)INT AUTONOMISTE. Il pericul centralist al è tal Dna dai partîts talians / PAGJINE 2 – LA STORIE. Di Udin a Pesariis par promovi la mont e i prodots furlans / INT DI CJARGNE. Aziende Agricule Rovis Sabrina di Davài di […] lei di plui +


text:
La storie di Daniele Cimador, che al è l’unic om
a vivi fìs tal borc de Val Pesarine là che cumò
a vegnin justâts i stai che a puartin simpri plui turiscj
rias si cjate intal comun di Prât di Cjargne e al è un puest un grum carateristic e biel. L’unic abitant al è Daniele Cimador che di cirche 13 agns si è stabilît achì e che ogni dì al scombat par vuardeâ e par tignî in dret cheste borgade di stai. Lant a racuei tal scansel dai ricuarts di cuant che al jere frut, Daniele si impense “dai vecjos che a vignivin achì in Istât par lavorâ la tiere e par fâ fen. In Primevere e di Autun a puartavin lis vacjis a passi – prime e dopo che e jere stade cjamade la mont – par che a mangjassin il fen fat achì. Il fen che al restave al vignive mandât jù a Truie cu lis teleferichis, indulà che a jerin i cjôts des vacjis. Jo mi impensi che o vignivi sù di piçul a seâ cun mê mari e di Istât o stavin a durmî achì, sore la tasse dal fen. O vignivin sù cul zei e si puartavin daûr la çacule cun dentri pan e salam, e o mangjavin sot di une melarie. A jerin i vecjos che a seavin e di zoventût, a lavorâ, e jere la nestre famee e altris doi zovins. O vevin 12-13-14 agns, fin a 18 agns e dopo o sin lâts ognidun pe sô strade. La robe plui biele che mi impensi, e jere la musiche cuant che si rivave sù a buinore: a jerin tancj vecjos che di ca e di là dai stai a guçavin lis falçs. Dal sun, tu savevis za cui che al stave seant! Chês robis mi mancjin tant e no tornaran plui: vuê a son disbaraçadôrs, machinis di seâ… Orias al è restât vîf cussì parcè che la strade e je rivade tal ’88-’89. A pene rivade la strade, gno pari al à sistemât il stali achì par podê vê une stanzie par fermâsi a mangjâ a misdì, invezit di stâ ator pai prâts. Fat chest, par sfortune no sin plui vignûts sù cu lis vacjis.”
◆ Orias vuê al è cambiât. Daniele al è unic che al vîf culì e, come che al dîs lui, “o ven achì a durmî parcè che o fâs l’artesan e o soi fûr dut il dì. O ai decidût di vignî a vivi chi invezit di lâ a paiâ un fit e cussì, a 35 agns, o ai decidût di tacâ a sistemâ il stali, ancje par che al resti alc. Orias di 30 agns fa e Orias di vuê no jentrin nuie. Vuê al tocje stâ atents dai turiscj e de int che e rive sù e che e ven a viodi, che ti fâs cualchi domande e cualchi volte ancje che ti intrighe. Une volte achì si lavorave, no si vignive a cjalâ il clap, la planele. Une volte e jere une risorse, vuê e je deventade une robe turistiche. Al è biel ancje cumò, e par fortune che cualchidun si è inacuart di chest. Al è 13 agns che o sei lis corts, che o ten di cont un pôc dut (mi è capitât di lâ par un mês in feriis e prime di lâ o vevi seât dut, e cuant che o soi tornât, nissun al veve fat nuie). Se no tu tegnis di cont… no vuei nancje imagjinâ se no fos achì… a saressin i sterps fûr dai stai. E par fortune che aromai no son trops prâts di seâ… Une volte si seave fin sot dai crets, cumò tu viodis che il bosc al ven simpri plui indevant. O volarès che ducj i proprietaris di chest lûc si metessin dongje par cirî di tignî di cont chest biel puest.”
◆ Ciert, nol è stât un percors sempliç vivi culì, ancje parcè che la aghe e la lûs a son rivadis tal 2008, dopo che Daniele al jere za di 3 agns che al viveve chi, e tes zornadis di Invier al jevave adore cu la pale pronte par palâ nêf ingrumade devant de puarte de cjamare. “Cu la aghe e la lûs – al conte – a àn tacât a meti a puest cualchi stali, e il comun al ven a dâ une netade. Achì, tai ultins timps, a son stâts zirâts cines; tal 2018 a àn picjât, su cualchi mûr di stali, panei cu lis poesiis di Pierluigi Cappello… duncje o viôt Orias in cressite, cun bielis robis. O soi content di cheste valorizazion, però vuê si valorize tant il stali, il puest, la plaçute, lis rosis che a vegnin metudis, ma al sarès di valorizâ dut il teritori. Al è dibant pensâ di valorizâ il mûr e no mantignî il bosc. L’invît al è chel di vignî a Orias in ponte di pîts… come ducj i puescj di mont, a un, se lu sint dentri, i da tant. Dome cjalant lis pieris, i tets, si inacuarzisi de int che e à lavorât metint passion par fâ lis robis; i vecjos che a àn scugnût crodii parcè che ur coventave, e nô o scuegnin tignî dut di cont pe storie che e je daûr. Si à di rispietâ chê int che e à sgjavât la tiere e che e à metût in pîts dut… no si pues lassâ lâ la robe malementri. Jo o speri in chest. Il gno cûr al è achì.” ❚
Sindic jo mame / “La nestre int no à mai molât. Covente fâ, no lamentâsi, par saltâ fûr dal pantan”Walter Tomada
Alessandro Marangoni: la Aclif e deventarà istituzion di riferiment pai furlans “La Assemblee dai sindics furlans e je une realtât necessarie. E cul timp e deventarà ancjemò di plui un pont di riferiment pe identitât de nestre int”. Al è sigûr di chest Alessandro Marangoni, prin citadin di Dartigne, che al crôt tant inte Aclif […] lei di plui +
(L)Int Autonomiste / Autodeterminazion e dirits pai popui, uniche strade di pâsDree Valcic
✽✽ No podìn sigûr fâ fente che la vuere in Ucraine no dedi une serie di problemis intrigôs ancje aes fuarcis che si riclamin ae autodeterminazion dai popui e al ricognossiment dai dirits des minorancis etnichis. Prin di dut, ce che al è daûr a sucedi al è la ultime dimostrazion che chei problemis no […] lei di plui +
L'editoriâl / Macroregjons, une oportunitât di racueiAlessandro Ambrosino - Graduate Institute, Gjinevre
Lis strategjiis macroregjonâls a son la ultime “invenzion” UE par favorî la cooperazion teritoriâl. Trê di cuatri si incrosin in Friûl Intai ultins agns, la Union Europeane si è sfuarçade in maniere vigorose di vignî dongje di plui ai citadins e – su la fonde di chest cambi di rote – e à ricognossût une […] lei di plui +
Ricorence / Pier Pauli Pasolini om contraditori e segnâl di contradizionPre Toni Beline
Tal centenari de muart di Pier Pauli Pasolini o ripuartìn a tocs la tierce part dal libri scrit di Antoni Beline tal 1993 ‘Trilogjie tormentade’, che e rivuarde propit il poete di Cjasarse I. RISPIETÂ IL MISTERI DAL OMLa sience plui dificile e je la cognossince di se stes. E se al è grivi cognossi […] lei di plui +
Int di Cjargne / La sporte de spese a km zero a ‘La Polse’ di Chiara e MatteoMarta Vezzi
Di cualchi dì al è stât screât un gnûf servizi intal spaç e ristorant di Chiara e Matteo “La Polse di Cougnes” a Zui, indulà che si pues cumò cjatâ e comprâ prodots locâi. “La idee e je nassude pal fat che za nô intal ristorant o doprìn avonde materiis primis dal teritori – e […] lei di plui +
Il numar in edicule / Jugn 2022Dree Venier
Jugn 2022 – L’EDITORIÂL. La multiculturalitât e valorize il grant e il piçul / (L)INT AUTONOMISTE. Il pericul centralist al è tal Dna dai partîts talians / PAGJINE 2 – LA STORIE. Di Udin a Pesariis par promovi la mont e i prodots furlans / INT DI CJARGNE. Aziende Agricule Rovis Sabrina di Davài di […] lei di plui +


text:
Ogni martars aes 14.20 e aes 21.30, cuntune repliche di vinars, a van in onde i programs produsûts de sede RAI regjonâl
Tignît di voli il canâl 810 dal digjitâl terestri (Rai 3 bis): al è culì, di fat, che i furlans a puedin sintonizâsi par viodi la gnove programazion televisive par furlan inmaneade de RAI regjonâl. L’acuardi tra la Presidence dal Consei e la RAI, in vore dal 1n di Otubar dal 2020 fin ai 21 di Avrîl dal 2021, al à zontât pe prime volte 30 oris intun an di trasmissions televisivis par furlan, adun cuntun potenziament de produzion radiofoniche, che e passe di 90 a 120 oris.
Rai 3 bis (canâl 810) al trasmet ogni martars programs in lenghe furlane par grancj e par piçui, in dôs fassis orariis di pueste.
Des 14.20, dopo dal TGJ regjonâl, une selezion di cartons animâts par furlan e puartarà ligrie e divertiment intai dopodimisdîs dai plui piçui.
Inte fasse serâl invezit, des 21.30, la ufierte culturâl e je pardabon varie. A laran in onde spetacui teatrâi, films, videos e sitcoms par furlan. Tra chescj, colaborazions di presi che a rindaran la lenghe furlane une protagoniste gnove e impuartante pal palinsest de Rai.
Dutis lis trasmissions a laran in repliche ogni vinars: chês pai fruts aes aes 14.20 e chês dal palinsest serâl aes 21.20.
Ve culì i programs inzornâts:
martars ai 07/06 – Guarnerius cun Teatro Incerto e CSS
martars ai 14/06 – Prin Plan, e subite dopo Magazin, par cure di EditEventi; po dopo Feminis – cuarte part di Minigutti e Floramo
martars ai 21/06 – Dleng 9, conciert; po dopo Snait – seconde part, di Marco D’Agostini
martars ai 28/06 – Fieste cun Teatro Incerto e CSS
martars ai 05/07 – Predis cun Teatro Incerto e CSS
martars ai 12/07 – Prin Plan, e subite dopo Magazin, par cure di EditEventi; po dopo Feminis – cuinte part di Minigutti e Floramo
martars ai 19/07 – Dleng 10, conciert; po dopo Snait – tierce part, di Marco D’Agostini
martars ai 26/07 – Edipo a Hiroshima cul Teatri Stabil Furlan, di Candoni e Somaglino; po dopo Sunsator a torzeon te musiche furlane – prime part di Massimo Garlatti Costa
martars ai 02/08 – Sunsator a torzeon te musiche furlane – seconde part di Massimo Garlatti Costa
martars ai 09/08 – Sunsator a torzeon te musiche furlane – tierce part di Massimo Garlatti Costa
martars ai 16/08 – Sunsator a torzeon te musiche furlane – cuarte part di Massimo Garlatti Costa
martars ai 23/08 – Sunsator a torzeon te musiche furlane – cuinte part di Massimo Garlatti Costa
martars ai 30/08 – Sunsator a torzeon te musiche furlane – seste part di Massimo Garlatti Costa


text:
Desenis di messaçs mail di domandis di informazion mandâts, ma rispuestis pocjis e in gjenar di cualitât modeste
Flop di PromoTurismo e de Associazion regjonâl Pro Loco, ecelencis a Sauris, Lignan e Vals dal Nadison
Al baste pôc plui di un cuart di ore (il timp di vierzi une fente direzion di pueste eletroniche cuntun dai plui grancj providers polacs di internet) e la nestre “lescje” e je pronte. Il reporter de “La Patrie dal Friûl” si scuint cussì daûr dal aspiet dal siôr Pavel Mlinarczyk de citât polache di Poznan, che al à viodût su internet cualchi biele imagjin dal Friûl, de mont al mâr, e al volarès puartâsi in feriis la sô famee (une cubie di adults e doi fîs di 14 e 16 agns) par dute une setemane. Soredut, al à let su Wikipedia alc che al fâs dal Friûl une tiere speciâl e uniche: e je la uniche regjon dulà che lis culturis europeanis principâls si messedin e a convivin di secui.
Ve ca il siôr Pavel, un client une vore desiderabil
Il siôr Pavel al è un turist contemporani tipic. Al odee la intermediazion des agjenziis di viaçs, e al à miôr organizâ di bessôl sul web lis sôs feriis “taylor made”, o ben di sartorie, taiadis su misure, difûr des corints dal turisim di masse. Al è l’esponent tipic di une gnove clientele, simpri plui ample, che e presee un turisim lent, bon di “lei” un teritori sot tancj aspiets, da la art ae gastronomie, ma cul intindiment di scuvierzi la culture gjenuine, il spirt di un lûc. E, stant che nol à problemis economics particolârs, no dome al sielç un timp di permanence plui alt de medie (une setemane), ma al cîr la cualitât, selezionant struturis pal plui a 4 stelis, tra chês plui preseadis dai utents sui sîts mondiâi principâi di prenotazion turistiche.
I sîts di informazion turistiche
Al scomence cul indreçâsi fiduciôs al Ufici turistic uficiâl, o sedi al sît PromoTurismo FVG. Intes “travel ideas” al va daûr dal colegament dedicât al “Slow tourism” e al teme “Art & culture”, ma li si va daûr di un criteri di presentazion di singui monuments e atrazions in ordin sparniçât che no judin il siôr Pavel. Pe veretât, tra i avigniments, a ‘nt sarès cualchidun leât ae culture furlane ma, a diference di chei altris, nol è voltât par inglês. Cussì, il siôr Pavel si indrece ai sîts des associazions di vuidis turistichis segnadis dal sît di PromoTurismo FVG: lôr sì a varan alc di proponi al visitadôr forest! Cun sô grande maravee, i sîts di ben dôs di chestis associazions no àn nancje la version par inglês, e duncje il puar siôr Pavel nol capìs nuie. La associazion “La Via dell’Ambra” di Aquilee no dome e à un sît par inglês, ma ancje in lenghe furlane che il siôr Pavel al pues viodi pe prime volte. Tra i itineraris, il siôr Mlinarczyk nol cjate daurman chel che al cîr, ma a esistin simpri lis mails, al dîs sperançôs tra se e se! Graciis ai siei studis classics, cun di plui, il nestri turist al rive a capî che lis Pro Loco a son organizazions che si interessin de promozion turistiche sul teritori. Al va sperançôs sul sît de Associazion regjonâl che, magari cussì no, al è dome par talian.
I sîts dai albiercs
No apaiât, il nestri potenziâl “ospit di int uniche” al selezione cualchidun tra i miôr albiercs de provincie di Udin, de mont al mâr, cirint sui lôr sîts cualchi propueste bramade pes sôs feriis ae discuvierte des lidrîs culturâls dal Friûl. Bon, nol è compit di un albierc fâ promozion turistiche, ma forsit par atrai clients cualchi iniziative le fasaran! Grande delusion: dai albiercs al top de categorie, dome l’Hotel President di Lignan al ufrìs cualchi propueste interessante di visite a Udin e Spilimberc. Pal rest, il siôr Pavel al cjate confuart dome in dôs localitâts di perifarie: sul sît dal albierc Riglarhaus di Sauris al scuvierç alc di interessant su lis lidrîs gjermanichis de localitât cjargnele, e sul sît dal albierc difondût des Vals dal Nadison al ven a scuvierzi che in chê zone al è fintremai un museu interatîf dedicât ai dialets e ae culture slave di chel teritori. Pecjât che chest museu si presenti sul web dome par talian. Cumò che al cognòs la esistence e il non, cul strument di ricercje al rive ancje a cjatâ une descrizion par inglês sul sît di TurismoFvg. Ma ce fature!
La seconde fase: domande di informazions vie pueste eletroniche
Il nestri siôr Pavel al è tant meticolôs. Nol sielç une mete se nol è sigûr che al cjatarà chel che al cîr. Cussì, insodisfat des notiziis otignudis dal web, al decît di scrivi desenis di messaçs di pueste eletroniche par domandâ informazions. In sintesi estreme, al dîs di cjatâ biei i paisaçs dal Friûl, ma al domande notiziis su itineraris e esperiencis di scuvierte de culture locâl e su la sô ricjece etniche e linguistiche. Al è sigûr che al varà tantis informazions: cui si lassaressial scjampâ dute une famee che e vûl passâ une setemane intune struture ricetive di nivel alt, e spindint ancje par fâ escursions e esperiencis suplementârs?
PromoTurismo FVG: superficiâl e masse di presse
Naturalmentri, la spiete plui alte e je pal ufici turistic uficiâl de regjon. Inte sô mail, Pavel Mlinarczyk al segnale di vê esaminât za cun cure i itineraris proponûts sul sît, ma di no vê cjatât il so filon di interès. La rispueste e rive dal moment, la dì dopo, dal ufici turistic dal Aeropuart di Roncjis di Monfalcon. Pecjât che e sedi cetant deludente. La operadore intal messaç, ae domande di informazions suntun teme specific, e rispuint in maniere telegrafiche anunziant la spedizion in zonte di depliants gjenerics (destinazions, itineraris e esperiencis). Zontâts al messaç, però no son. Pal amôr di Diu, un erôr che al pues capitâ a ducj. In chest câs però al vûl dî la pierdite dal client che, deludût, al mole.
Vuidis turistichis: nissun segnâl
Nissune des trê associazions di vuidis turistichis segnaladis dal sît di PromoTurismo FVG e rispuint al nestri disgraciât siôr Pavel. Si trate di Itineraria FvG di Udin, “La Via dell’Ambra” di Aquilee e Friulguide di Martignà. Al è vêr che no sin ancjemò in alte stagjon… però…
Sul teritori, Pro loco e albiercs difondûts in ombrelûs
La rispueste plui spietade dal siôr Pavel, chê de Associazion tra lis Pro Loco dal Friûl-V.J., no je mai rivade. Biadelore che il teritori al à rispuindût miôr. La rispueste miôr e je chê rivade de Pro Loco Nediške Doline – Vals dal Nadison, che intal zîr di 24 oris e à ufiert une vuide che e fevele par inglês par scuvierzi i segns de culture slovene sul teritori e la visite vuidade dal museu SMO. Pronte e zovevule ancje la rispueste dal Albierc difondût des Vals dal Nadison, che il so grup si met a disposizion des esigjencis dal siôr Pavel. Invezit, par restâ inte Sclavanie furlane, e fâs sensazion la mancjade rispueste de Pro Loco di Resie, viodût che al è un teritori tant impuartant dal pont di viste linguistic e culturâl, e che e à ancje museus che a presentin la culture locâl. Il siôr Pavel al à “testade” ancje la eficience des Pro Loco di San Denêl e di Palme, e dal ufici turistic comunâl di Cividât. In ducj i trê i câs, si percepìs la mancjance di un prodot turistic pe domande dal siôr Mlinarczyk, ma Cividât se puarte fûr tant miôr. La operadore di Informacittà, no dome e ufrìs cualchi informazion storiche e culturâl su la zone intun bon inglês, ma e propon al turist potenziâl di imerzisi inte vite cuotidiane de zone di Cividât e si declare disponibile a orientâlu plui in concret cuant che si cjatarà sul lûc. La segretarie de Pro San Daniele si distrighe invezit cuntune rispueste standard e la spedizion di materiâi no atinents in maniere direte ae domande dal client, e soredut no ufrìs la pussibilitât di nissune altre assistence. La Pro Palma, invezit, e cjape timp domandant plui detais sui interès dal client potenziâl. Rispueste interlocutorie ma dut câs buine.
Infin, nissune rispueste dal albierc difondût di Sudri, robe sorprendente viodude la vivarosetât di cheste struture ricetive.
Il Cjaurêt dai albiercs, cun pocjis ecezions preseabilis
Il nestri simpri ferbint siôr Pavel Mlinarczyk al scrîf a ben 17 albiercs: 10 a Lignan e un – in maniere rispetive – a Palme, Cividât, Tarvis, Sauris, e intune altre localitât cjargnele, plui i doi albiercs difondûts za citâts. Al varà dome 5 rispuestis, e di chês dome dôs sodisfasintis. Di notâ che la sielte e je colade dome su lis ecelencis dai hotels furlans, in grande part albiercs a 4 stelis e in pôcs câs trê stelis, ma ducj cun votazions ecelentis dai clients sui principâi sîts internazionâi di prenotazion alberghiere.
Lis ecelencis a Lignan e a Sauris
Il top al è cul Albierc Riglarhaus di Sauris. No dome la reception e rispuint dopo pocjis oris, dimostrant interès pes domandis dal client e sigurant il so impegn par prontâ un itinerari ad hoc, ma pôc dopo al siôr Pavel i rive un messaç di pueste eletroniche dal circul culturâl di Sauris, che al comuniche in maniere eficace la pussibilitât di vivi sul puest une esperience cjalde de culture locâl. Segn palês che al è un sisteme turistic locâl zovevul che si è metût in moviment.
Otime ancje la rispueste dal Hotel President di Lignan, che al sigure al client potenziâl che al podarà vê dutis lis indicazions su lis miôr escursions di sielzi par sodisfâ la voie di cognossince de culture locâl.
La rispueste plui curiose
Un albierc otim (cun tas cetant alt di gradiment de bande dai clients) di une des metis turistichis cjargnelis plui prestigjosis al rispuint, cuasi dant impression di sminuîle, che li e je dome la culture furlane e no ancje chê todescje e slave (che, dut câs, no son a distancis abissâls di no podê pensâ di lâ a cognossilis cuntune escursion ad hoc), dant cuasi la impression di volê mandâ il client potenziâl inaltrò. Forsit, une dimostrazion no volude di chê particolâr carateristiche dai furlans di jessi pôc bogns di calcolâ la proprie culture tant che un valôr potenziâl par chei altris.
La rispueste piês
Inte zone di Cividât, une struture ricetive di nivel otim e rispuint al client polac potenziâl di no jessi un ufici turistic e di indreçâsi inaltrò. Malincreançâts e odeôs.
di Roberto Pensa
La odissee di un potenziâl turist interessât al Friûl multiculturâl............
Desenis di messaçs mail di domandis di informazion mandâts, ma rispuestis pocjis e in gjenar di cualitât modeste


text:
Il “Ferâl”, la rubriche dedicade a pre Antoni Beline, e je lade indevant riproponint une sô riflession a pontadis. Il test complet al à il titul “I Furlans e il templi” e al presente un resonament sul rapuart dai Furlans cu la fede e la religjositât.
***
(decime tierce pontade)
[…] I FURLANS E IL TEMPLI
5. I FURLANS CENCE TEMPLI
Situazion di post-cristianesim
Ancje il nestri Friûl si cjate tal post-cristianesim e i spiei ju vin sot i vôi. Seminari cence clerics, canonichis cence predi, glesiis sieradis o viertis a tessare, bancs simpri plui vueits, morâl simpri plui ininfluent, confessionaris cu lis telis di rai, cjampanis che a sunin simpri di mancul e simpri plui dibant. La glesie, che e veve inviestît dut sul templi e su la struture, si cjate te crisi plui nere e no sa ce fâ. O e cjape il svual pe stratosfere cun discors fûr dal timp, o si sbroche dant la colpe a la int e a la inicuitât dai timps, o si bute dal volontaritât e tal sociâl savint che puars int sarà simpri, o si autocosole tai troputs di associazions carismatichis lassant che la fole e ledi pal so destin. No savint o no podint cambiâ, e cîr di vivi dì par dì cence cjalâ masse indenant. Ma la fin e je insorabil e no je lafè lontane.
Dut chest al à conseguencis diferentis a carat de formazion o deformazion diferente. Intune glesie clericâl e ipercatoliche al cree un sens di disperazion e di disorientament; là che invezit la (pre)potence clericâl e jere mancul sintude o acetade, si varès di vê mancul aviliment o adiriture une sorte di liberazion di un jôf che al sofegave. Tal câs dai Furlans, che a àn plui subît che bramât il templi, no varès di jessi la fin dal mont. Ancje pal fat che la frecuence ai sacraments e a la glesie nol è che e ves vût chel efiet rivoluzionari e santificant che si varès podût spietâsi. Cumò e ven mancul int di une volte ma nol è che la vite concrete e sedi tant diferente. O sin simpri tal contest di un san ateisim o, come che al diseve Peppone, “dignitosa indifferenza”. La tragjedie no je che la int e ven pôc in glesie, ma che chei che a van simpri no son masse diferents di chei che no van mai. Pa la cuâl, denant di un templi insignificant e in crisi, tocje cirî une religjon plui incisive e plui peade a la vite, ancje se al sarà dificil par int usade a cjapâ ordins simpri e dome dal plevan.
Tentatîfs di restaurazion
A contestâ e a dineâ cheste insignificance e cheste crisi dal templi e sta l’imagjin di fuarce e di vitalitât de glesie catoliche, a partî de elezion di pape Wojtyla, rivât de Polonie, de periferie dal imperi, a rivitalizâ un organisim strac e spompât. I viaçs, i discors, il spetacul, l’amplificazion massmediatiche lu àn fat deventâ un pont di riferiment a nivel mondiâl. La mancjance di figuris carismatichis, la fin impietose des ditaturis, lis grandis cuistions de justizie e de solidarietât planetarie a àn fat di chest pape un leader osanât, scoltât, riverît, idolatrât come un showman o une superstar. Dut chest al à vude une acelerazion sapiente e costante tai agns dal pontificât, cuntune grande vierzidure ad extra e une ferme e rissolude ricompatazion ad intra, par preparâ la grande svoltade milenarie o milenaristiche, cu la proliferazion di iniziativis lis plui disparadis e discutibilis che i permetin di tignî impiade l’atenzion di dut il mont. Ultime, pal moment, la regjie sapiente sul segret di Fatime. Une escalation di antecipazions, indiscrezions, precisazions fint a l’esplosion dai 13 di mai, cuant che il gard. Sodano, plui amì di Pinochet che di sûr Luzie Dos Santos, al à viodût tal atentât di Alì Agca al pape il spieli plui traumatic di un secul che in fat di violencis e di sanc ind à viodudis ben di piês.
Fevelant dal gjubileu, une persone documentade e influente de curie di Udin mi à dit che il gjubileu dal 2000, plui che une puarte sul gnûf secul e milenari, al somee une riproduzion anastatiche dal prin gjubileo, chel dal 1300, e pape Wojtyla al cjape simpri di plui la conotazion di pape Caetani, cognossût miôr cul non di Bonifazi VIII, il grant teocratic. Di fat Zuan Pauli II al è un pape che al à concentrât dut sul templi, sul cult, su lis celebrazions, sul aparât teologjic e eclesiologjic, su lis definizions siguris e incontestabilis. Chest tal moment plui grant de secolarizazion e dal pluralisim culturâl. Si trate di un tentatîf globâl di restaurazion che al scuen acelerâ une sfide inevitabil fra glesie e mont.
In realtât la fuarce dal pape e de struture glesiastiche e je plui virtuâl che reâl, dal moment che ancje la glesie e à sielt il mieç virtuâl par fâ rivâ la sô vôs fin ai ultins cunfins dal mont. Rivâ in ogni cjase cu la figure dal pape e cu la sô peraule nol vûl dî rivâ inte cussience di ogni persone. Vê une audience planetarie a lis celebrazions de glesie di Rome nol vûl dî vê une adesion unitarie e convinte al vanzeli. Chei che i batin lis mans al pape nol vûl dî che a metin in pratiche lis sôs peraulis. La cuintriprove le vin te vite concrete de nestre int, che e fâs lis sôs sieltis morâls in maniere indipendente e dispès contrarie a ce che la glesie e insegne. Se nô o lin a cjalâ l’audience, o disìn che il templi al ten e al recupere, ma se o cjalin la realtât o viodìn che il templi, e dut ce che al zire ator dal templi, al è in angustiis ireversibilis. E nol zove, a consolâsi di une pierdite reâl, un vuadagn virtuâl, a nivel e a carat di spot o di prodot publicitari. Partant si ripropon intîr il discors su la ridimension inarestabil de influence dal templi su la vite de int, comprendude la vite dai bogns catolics furlans.
Une ocasion par riscatâ e ricjatâ la nestre anime
La gnove situazion, no volude, e pò deventâ un moment di gracie se nô Furlans o sarìn in grât di ricjatâ la nestre anime gjenuine, libare di incrostazions e di condizionaments creâts dal timp e de struture ma che no àn nissun rapuart cu la novitât e la libertât dal vanzeli. No sai ce che al sarà dai Furlans. No soi profete ni fi di profete. O speri e mi auguri che la fin di un mont no sedi la fin dal mont e che a rivin a cjatâ, cun inteligjence, pazience e fadie, la lôr maniere di incjarnâ la fede tal agâr de nestre storie e culture. Di podê onorâ Diu onorant chê identitât, peculiaritât, filusumie che lui ur à dât.
O varìn partant une religjon plui peade a la Scriture che a la dutrine o a l’indutrinament. Vignint a calâ, se no a sparî, l’influence clericâl, o varìn une religjon che e privilegje la sielte personâl, mancul sigure, plui patide ma ancje plui sintude. Il prin milenari al à viodude la glesie a nassi, a cressi, a passâ des catacombis a la libertât. Il seont milenari al à puartât a l’esplosion de organizazion e de struturazion glesiastiche. Mi plasarès, e o speri, che il gnûf milenari al sedi il milenari de cussience, de tolerance, de religjon come armonie. Une glesie che si slargje al mont e a dutis lis realtâts bielis e brutis; une glesie che si disfe, si piert, e mûr tal cjamp dal mont. Une glesie di soldarietât cui ultins, alternative al mont in sens evangjelic. Une glesie e une religjon che e à la fonde su la cussience e l’onestât, là che al è puest ancje pal cult e pal templi, ma dome come coronament e completament e no come sostituzion o alibi de onestât. Une glesie e une religjon, dut somât, plui adate al nestri mût di sintî e di vivi i valôrs spirtuâi e duncje une ocasion buine par che i Furlans a puedin laudâ Diu seont la lôr sensibilitât.
Si trate di une sfide, di une sperance, forsit di une utopie. Ancje pal fat che la glesie clericâl e peade al templi no à savût insegnânus a cressi, a deventâ atôrs e protagoniscj, a saltâ fûr dal templi, a deventâ predis che a ufrissin in totalitât la lôr vite in ogni aspiet e moment. Par altri la fin dal templi e je segnade e no ’nd è alternativis. Tant val armâsi di fiducie, di positivitât, di fede in Diu e in nô e vierzi une gnove pagjine di storie ancje in chel mont misteriôs, impuartant, vitâl che al è il mont dal spirit. E il Diu di Abram, il Diu di Isac e il Diu di Jacop (Mt 22,32), il Diu dai vîfs e no dai muarts, il Diu che al à compagnade la gjenerazion dai vons e dai paris al compagni ancje la gjenerazion nestre e dai fîs e dai nevôts tal tornâ dongje de dispersion e de sotanance e tal fâ sù il gnûf templi: il templi dal creât, il templi de cussience, il templi de Scriture, il templi de libertât, il templi de armonie fra glesie e mont, fra tiere e cîl, fra storie e metastorie, fra timp e eternitât. Vençon, ai 28 di Mai dal 2000 ❚
FIN
pre Antoni Beline
IL FERÂL. I FURLANS E IL TEMPLI (decime tierce – fin)............
Il “Ferâl”, la rubriche dedicade a pre Antoni Beline, e je lade indevant riproponint une sô riflession a pontadis. Il test complet al à il titul “I Furlans e il templi” e al presente un resonament sul rapuart dai Furlans cu la fede e la religjositât.